खबर एक नजर में (27 जून 2011) – टटका खबर\nडा॰ सचान के हत्या के मुकदमा दर्ज\nआखिरकार लखनऊ पुलिस मन मार के डा॰ सचान के हत्या के मुकदमा दर्ज कर लिहलसि. डा॰ सचान के पत्नी का तहरीर पर मुकदमा लिखल गइल. बेटा संकल्प सचान के कहना बा कि ओकरो आ पूरा परिवार के जान पर खतरा बा आ ऊ प्रशासन से अपना परिवार खातिर सुरक्षा के माँग कइले बाड़े. ओने लखनऊ में हजरतगंज थाना के पुलिस काल्हु आईबीएन सेवेन के पत्रकार शलभमणि त्रिपाठी आ उनुका कैमरामैन के पिटाई कर दिहलसि जवना का बाद एएसपी डा॰ बीपी अशोक आ सीओ हजरतगंज अनूप कुमार के निलम्बित कर दिहल गइल बा.\nमुबंई में रहेवाला लोगन खातिर घर मँगली मायावती\nकाल्हु मुंबई का गोरेगाँव में बसपा के एगो बईठका संबोधित करत मायावती कहली कि मुंबई में दोसरा प्रान्तन से बहुते लोग आवेला आ कहीं ढंग के ठौर ठिकाना ना मिल पवला का चलते झुग्गी झोपड़ी में पनाह लेला लोग. एह चलते ओह लोग के नरक वाली जिनिगी त जीअहीं के पड़ेला मुंबई के सूरत खराब होला. कहली कि महाराष्ट्र सरकार के चाहीं एह लोग खातिर मूलभूत सुविधा वाला आवास मुहैय्या करावल जाव.\nपहिले भठियारा रहे अब अत्याचारियो हो गइल\n२१ दिन बाद दिल्ली आइल बाबा रामदेव काल्हु अस्पताल में राजबाला से भेंट कइलन जे रामलीला मैदान में घवाहिल हो के लकवाग्रस्त हो गइल बाड़ी. बाद में पत्रकारन से बतियावत रामदेव कहले कि केन्द्र सरकार भठियारा त रहबे कइल अब अत्याचारियो हो गइल बिया. जेही भठियरपन के विरोध करऽता ओकरा पर अत्याचार होखे लागत बा. ओने कपिल सिब्बल काल्हु हरदीगुरदी बोल दिहले. कहलन कि अब दुबारा सिविल सोसाइटी वाला प्रयोग ना दुहरावल जाई. लोकपाल के मसविदा बनावे में सिविल सोसाइटी के सदस्यन के रवैया से आजिज आ के कपिल सिब्बल काल्हु ई बयान दिहले.\nजौनपुर से एगो नया रेलगाड़ी\nरायबरेली आ जौनपुर का बीच एगो नया रेलगाड़ी चलावल जाई जवन सबेरे रायबरेली से चल के दुपहरिया जौनपुर चहुँपी आ साँझ के जौनपुर से खुल के रात नौ बजे रायबरेली वापिस लवटि जाई.\nमहाराजगंज के सोहगी बरवा अभयारण्य घोषित\nयूपी के महाराजगंज जिला के सोहगी बरवा इलाका के सरकार अभयारण्य घोषित कर दिहलसि. अब ओहिजा जंगल का बीच का खाली जगहा पर तरह तरहके पेड़ लगावल जाई, डाक बंगलन के बेहतर बनावल जाई, टूरिस्टन खातिर चार गो हाथी खरीदल जाई. दर्जिनिया आ सिगरहवा ताल के विकसित कइल जाई, आ मगरमच्छन के प्रजनन कार्यक्रम चलावल जाई.\nदुरौंधा विधायक जगमातो देवी के निधन\nबिहार के सीवान जिला के दुरौंधा विधानसभा सीट से जदयू विधायक जगमातो देवी के काल्हु उनुका नइहर सिसवन ब्लाक के नंदामुड़ा गाँव में दिल के दौरा पड़ल. ओकरा बाद उनुका के इलाज खातिर पटना ले जायल जात रहे कि बीच रस्ते में उनुकर मौत हो गइल. काल्हु सरयू किनारे पूरा राजकीय सम्मान का साथ उनुकर अंतिम संस्कार कर दिहल गइल. एह समय मुख्यमंत्री नीतीश कुमार समेत कई गो मंत्री, विधायक आ गणमान्य लोग मौजूद रहल.\nरोहतास जिला के दरिहट थाना के प्रभारी सुरेश प्रसाद सिंह के संचिका में गड़बड़ी का आरोप में निलम्बित कर दिहल गइल. गड़बड़ी पुलिस अधीक्षक मनु महाराज का दौरा में पकड़ाइल रहे. इन्द्रपुरी थाना के प्रभारी राजेश लकड़ा के अब दरिहट थाना के जिम्मेदारी दिहल गइल बा.\nपूर्वी चंपारण में सड़क दुर्घटना\nकाल्हु पिपरा कोठी थाना के बलथरवा गाँव का लगे एगो जीप के पलटला से ड्राइवर आ एगोलड़िका के मौत हो गइल. दू जने घवाहिल हो गइल बाड़े. दुर्घटना तिवारी टोला का लगे भइल.\nमंगल का दिन से दुसरका टेस्ट शुरु\nवेस्ट इण्डीज का दौरा पर गइल भारत के टीम काल्हु केजिंगटन ओवल में वेस्टइण्डीज का साथे दुसरका टेस्ट खेली. एह मैदान पर खेलल आठ गो मैच में से सात गो मैच में भारत हारल बा. वेस्ट इण्डीज का जमीन पर भारत कबो कवनो सीरीज एक शून्य से बेसी से नइखे जीतल. भारतीय टीम के सपना बा कि एह बेर इहो रिकार्ड बना लिहल जाव आ सीरीज के एकशून्य से बेसी से जीत लिहल जाव.


सबूत का तलाश में रहनी, ओही चक्कर में पाकिस्तान के जरदारी जी से बातचीत होत रहुवे -\n- जी, आतंकवादी रउरा देश के रहलन.\n- का सबूत बा ?\n- जी, ऊ खुदे कहत बाड़े सन.\n- का सबूत बा ? कहे के त हमहूं कहऽतानी कि हम प्रेसिडेण्ट हईं पाकिस्तान के.\n- त का रउरा पाकिस्तान के प्रेसिडेण्ट ना हईं ?\n- एकर का सबूत बा ?\nजरदारी साहब पाकिस्तान के राष्ट्रपति हउवन, एकर सबूत खुद उनुको लगे नईखे. उनुका के आईएसआई वाला, आर्मी वाला राष्ट्रपति ना मानस, एकर पक्का सबूत सबका लगे बा.\n- देखीं जरदारी साहब, पकड़ाइल आतंकवादी कहत बा कि ऊ फरीदकोट के हऽ.\n- एकर का सबूत बा कि फरीदकोट पाकिस्तान में बा ?\n- फरीदकोट अमेरिका में बा का ? रउरा पकिस्तान के प्रेसिडेण्ट हईं, आ पाकिस्तान के ज्योग्राफी नइखी जानत ?\n- ज्ञानी होखल प्रेसिडेण्ट बने के क्वालिफिकेशन में नइखे. अमेरिका के बुश के देख के तोहरा अतनो पता ना चलल ? वइसे फरीदकोट अमेरिका में बा कि ना, ई बाति हम बुश साहब से पूछिये के बतला पायेम. बाकिर बुश आजुकाल्हु जुछ बतलावत नइखन. बस अतने बोलत बाड़न कि जूता दस नम्बर के रहुवे.\n- जरदारी साहब पाकिस्तान पाकिस्ताने में बा नू ?\n- पाकिस्तान पाकिस्ताने में बा, ईहो डाउटफुल बा. पाकिस्तान तालिबान में बा भा अमेरिका में, भा भर दुनिया में भीख मांगत कटोरा में, ईहो साफ नईखे. कसब के पाकिस्तानी ना मानल जाय त का मानल जाय ? सियार आ कि लकड़बग्घा ? का सियारन से सर्टिफिकैत ले आवे के पड़ी ?\n- एह बारे में सियारन से पुछीं, हम का कह सकीलें ?\n- हमरा शक बा कि सियार कसब के सियार ना मनिहन सन, सियारन के लाख पतन होजाव, बाकिर अतना नीचे ना गिर सकऽ सन.\n- पतन से जुड़ल सवालन पर हम कुछ ना कह सकीं. एह पर बिलक्लिंटन साहब से बात कर लीं.\n- त का कसब आसमान से गिर के आ गईल ?\n- आसमान के मैटर अलगा बा. आसमान से पाकिस्तान में सिर्फ अमेरिकन मिसाइल गिरेली सन. एह बारे में अमेरिके कुछ बतला सकेला. वइसे बुश आजुकाल्ह बस अतने बतलावत बाड़न कि जूता दस नम्बर के रहुवे.\n- रऊरा झूठ आ बेशरमी भरल बात कर रहल बानी.\n- हम एहू बारे में कुछ ना कह पायेम. ई त मुशर्रफ के विशेषज्ञता के मामिला हऽ. एह बात के पकिया सबूत बाड़ी सन.\n- रउरा कइसन बात कर रहल बानी. रउरा पाकिस्तान के प्रेसिडेणंट हईं.\n- का सबूत बा ?.\nअब बताईं, एकरा आगा का पुछल जा सकेला ?


September 20, 2021 – Hum Bhojpuria\nHum BhojpuriaSeptember 20, 20214min2380\nसंपादकन खातिर मिसाल पेश कइले बानीं\nसचहूं एगो यादगार अंक निकालिके रउआ भोजपुरी पत्रिकन के संपादकन खातिर मिसाल पेश कइले बानीं। अबहीं काल्हे मोतियाबिंद के आपरेशन करवले बानी,एसे पढ़ल-लिखल अबहीं बंद बा।\nभगवती प्रसाद द्विवेदी, वरिष्ठ साहित्यकार, पटना\nभोजपुरिये में ना; हिन्दियो में माई-बाबूजी पs ई पहिलका अंक बा\n‘भोजपुरी-जंक्शन’ के नयका अंक पढ़नी। ई पत्र दिनानुदिन भोजपुरी के श्रीवृद्धि में आगे बढ़ रहल बा। ई जून अंक ‘माई-बाबूजी’ विशेषांक विशिष्ट आ संग्रहणीय बा। शायद; भोजपुरी में माई-बाबूजी पs एह तरह के ई पहिलका अंक बा। भोजपुरिये में ना; हिन्दियो में। तीन वर्गन में- हमार बाबूजी, हमार माई आ हमार माई-बाबूजी; बाँटिके नीमन-नीमन, धराऊँ-धराऊँ सामग्री जुटावल गइल बा। सम्पादकीयो कमाल के बा।\nकहल गइल बा-\n‘यं मातापितरौ क्लेशं सहेते सम्भवे नृणाम्।\nन तस्य निष्कृतिः शक्या कर्तुं जन्मशतैरपि’।।\nअर्थात्; बाल-बच्चन के जन्म से लेके पालन-पोषण तक माता-पिता जवन कष्ट सहेलें, ओकर भरपाई हमनीका सइ-सइ जनम लेके भी उतार ना सकींला। रचनाधर्मिता के ई एगो पुण्य कर्म भा ज्ञानयज्ञ हs जे रचनाकारन के ओर से माता-पिता खातिर कइल गइल बा।\nएह आयोजन खातिर भोजपुरी-जंक्शन परिवार धन्यवाद के पात्र बा।\nमार्कण्डेय शारदेय, वरिष्ठ साहित्यकार, पटना\nकवनो पत्रिका के माई-बाबूजी पर केंद्रित पहिला विशेषांक\n‘भोजपुरी जंक्शन’ के 01- 30 जून, 2021 वाला अंक डाउन लोड करके खोलते मन प्रसन्न हो गइल। माई-बाबूजी के संस्मरण वाला अंक आ उहो सै पृष्ठन के। हमरा जानते ‘भोजपुरी जंक्शन’ ऊ पहिला पत्रिका बा, जवन माई-बाबूजी पर केंद्रित विशेषांक निकलले बा। फुटकर ढंग से कविता, कहानी, लघुकथा,संस्मरण त कबहुँ-कभार हिंदी-भोजपुरी के पत्र पत्रिकन में मिल जाला, बाकिर गोटगर ढंग से एह विषय पर लिखवावे आ सामग्री प्रस्तुत करे के श्रेय रउरा मिलत बा। राउर संपादन आ संपादकीय सोच के हमार साधुवाद। हम कामना करत बानी कि पत्रिका अइसहीं आपन पहिचान बनवले राखी।\nडॉ. ब्रज भूषण मिश्र, वरिष्ठ साहित्यकार, मुजफ्फरपुर\nकपिल मामा के याद आ गइलन\nबेजोड़ अंक बा। स्तरीय रचना के साथे पत्रिका के कलेवर बहुते मनोरम आ मनमोहक बा। बहुत- बहुत बधाई मनोज जी। राउर सोच, लगन आ मेहनत देख के आज कपिल मामा ( भोजपुरी साहित्य के प्राण आचार्य पाण्डेय कपिल) याद आ गइलन।\nडॉ. रंजन विकास, वरिष्ठ साहित्यकार, पटना\nबेजोड़ अंक बा\nएह अंक में संपादक के परिकल्पना आ प्रजेंटेशन समेत सब कुछ बेजोड़ बा। बधाई मनोज जी!\nओम प्रकाश अश्क, वरिष्ठ पत्रकार, पटना\nअस्सी बरिस के उमिर में मोबाइल पर पढ़नी माई–बाबूजी विशेषांक\nहम भोजपुरी जंक्शन के सगरी अंक पढ़ले बानी। एक से बढ़के एक। लेकिन माई-बाबूजी विशेषांक अइसन अंक बा जवन पढ़त-पढ़त हम अपना माई-बाबूजी के संगे फेर से आपन लरिकाई जी लेनी। सब भूलल बिसरल लोग फेर-फेर याद आवे लागल लोग आ आंख में लोर लिया देलस लोग। केहू के लेख गांव-जवार घुमा देलस त केहू के लेख हँसा देलस। भोजपुरी में एतना बढ़िया काम होत देख के जिऊ जुड़ा गइल हमार। अस्सी बरिस के उमिर में मोबाइल में पढ़ला में तनी मुश्किल होला, तब्बो हम सगरी लेख कई-कई बेर पढ़ चुकनी। भावुक जी से इहे कहे के बा कि आजु के समय में अइसन पत्रिका ऊहो भोजपुरी में निकालल, एह ढंग के उत्कृष्ट सामग्री के साथ केतना मुश्किल बा एकर अंदाजा बा हमके। एही से काली माई से दुनो हाथ जोड़ के इहे प्रार्थना बा कि ई पत्रिका असहीं निकलत रहे आ भोजपुरी के इतिहास में आपन नाम दर्ज करावे।\nरमा सिंह, कोलकाता\nमनोज जी देखनी अपनो लेखवा पढ़ के अतना आनन्द आइल कि का कहीं। एह तरीके क अनूठा प्रयास देखले में आनन्द बुझाता। राउर परयास से सबका माई बाबू सबकर फोटो देख के जइसे मन भरि आइल। मनोज जी मय टीम रउआ के आत्मीय बधाई हेइ अनमोल विशेषांक खातिर।\nडॉ. मंजरी पांडेय, वरिष्ठ साहित्यकार, वाराणसी\nबहुत सुंदर अंक बा आ बहुतै बढ़िया सामग्री के साथ परोसल गयल बा। सबके पढ़ला के बाद एक बात जवन सब लेख में मिलल ऊ ई कि दुनिया के कवनो कोना में देखल जाय त माई बाबूजी के नेह छोह सब एके लेखा बा। एही से कहल जाला कि दुनिया में हर रिश्ता खास होला लेकिन माई बाबूजी के बराबर केहू ना हो सकेला। सबकर स्मृति अ लेख बहुत सराहनीय अ करेजा के छुवै वाला बा। सब रचनाकार लोगन के हार्दिक बधाई। भाई मनोज भावुक जी के अथक प्रयास अ लगन के नतीजा बा कि आज ई ऐतिहासिक अंक हमहन के सामने बा। बहुत-बहुत आभार भोजपुरी जंक्शन के पूरी टीम क जेकर मेहनत रंग ले आइल।\nसरोज त्यागी, कवयित्री, गाजियाबाद\nपानी पर लकीर त तू खींच दिहलs भाई मनोज जी!\nहिन्दी-भोजपुरी के मजिगर, मंजल आ उत्साही साहित्यकार-सम्पादक श्री मनोज भावुक के सतत कुछ नया सोचे-समझे आ सिरिजे के अकूत क्षमता आ योग्यता के नायाब नमूना बा- ‘भोजपुरी जंक्शन’ के हाल में छपल माई-बाबूजी विशेषांक।\nएह अंक के ‘सम्पादकीय’ में मनोज जी ठीके कहलें बाड़ें कि जेकर सृष्टि हमनीं खुदे बानीं ओकरा व्यक्तित्व के मूल्यांकन अपना शब्दन के जरिए भला कइसे संभव बा? बिल्कुल संभव नइखे आ सही कहीं त मूल्यांकन-विवेचन संस्मरण विधा के उद्देश्यो ना होला। संस्मरण में भावाभिव्यंजना, मार्मिकता, रुचिरता, तथ्यन के सच्चाई आ साफगोई बहुत जरुरी होला। साथही चरितनायक के प्रति लेखक के एगो खास तरे के निस्संगतो आवश्यक गुण ह संस्मरण विधा के, जवना के बदौलत ऊ वर्ण्य व्यक्तित्व सार्वजनीन असीम श्रद्धा भा आत्मीयता के अधिकारी बन जाला। टी.एस.एलियट एकरे के ‘निर्वैयक्तिकता के सिद्धांत’ कहके निरूपित कइले बाड़ें आ उत्कृष्ट सर्जक खातिर बहुत जरूरी मनले बाड़ें। एह वैचारिक निष्कर्ष पर एह अंक के परखला के बाद हमरा ई महसूस हो रहल बा कि अधिकतर लेखक अपना माई-बाबूजी पर लेखनी चलावे के क्रम में ना त कवनो अतिरंजना के फेरा में पड़ल बाड़ें ना बाबूजी-माई के बहाने अपने व्यक्तित्व के पनपावे-पसारे बदे आपन दबल-छिपल मनोरथ पूरा करत दिखत बाड़ें। भोजपुरी लेखक के ई प्रौढ़ता रेखांकित करे योग्य बा। माई-बाबूजी के व्यक्तित्व के मूल्यांकन कहल त तनिका बढ़िया ना होई बाकिर सांच पूछीं त ओह लोग के प्रेरणादायी रूप, महत्व, विचारन के प्रासंगिकता आदि पर जेतना बढ़िया उनकर समझदार संतान सोच सकत बिया ओइसन दोसरा से संभव नइखे। मतलब कि अपना माता-पिता पर ओकर संतति जेतना बढ़िया से कुछ सोच-समझ के रच-परोस सकत बिया अउसन दोसरा से ना हो पाई।\nकवि भा कवनों रचनाकार के बारे में त इहे नू कहल गइल बा कि ऊ ब्रह्मा के समान होला-“कविर्मनीषी परिभूः स्वयंभू।” ऊ आपन संसार अपना रुचि से रच लेला-“यथास्मै रोचते विश्वं तथेदं परिवर्तते।” फेर ऊ अपना माई-बाबूजी के छवि गढ़े में फेल हो जाई-ई कहाँ संभव बा।”आत्मा वै जायते पुत्रः” जे जेकर सृष्टि बा ओकर भाव-अभाव-स्वभाव-प्रभाव उहे नू सबसे बढ़िया तरे जानीं। हमनीं सभे मानव भगवान के सिरिजना बानीं त भगवत्ता के सर्वाधिक महत्व त हमनिये नू जानब।\nएह विशेषांक के एक-एक रचना हमरा ऊपर के विचारन के पोख्ता करत बाड़ी सं। कैलाश गौतम जी पर सरोज त्यागी जी के संस्मरण, शारदा बाबू पर रंजन जी के आलेख, मनोज जी के अपना माई पर लिखल आलेख ‘ऊ कोरा काहे नइखे भुलात’ आ साथही सौरभ पांडेय, भालचंद त्रिपाठी,भगवती प्रसाद द्विवेदी, उमेश चतुर्वेदी, कौशल मोहब्बतपुरी,मंजरी पांडेय, आदित्य अंशु, राजेश मांझी आदि के रचनन के पढ़ि के मन अघा जात बा। सगरी रचना एक से बढ़िके एक बाटे।\nतब के दुनिया आ अब के दुनिया के बीच का फरक हो गइल बा, जवन बदलाव बा ऊ सही दिशा में हो रहल बा कि कुछ-कुछ अरजत आ कुछ-कुछ बरजत चले के जरुरत बा, काल्ह आ आज में सामाजिक, आर्थिक, सांस्कृतिक हर तरे के संबंध-सेतु कइसे बनल रही- ई सब दिसाईं बहुत कुछ बात मन-माथा में उमड़े-घुमड़े आ नाचे लागत बा।\nसारतः ई अंक आ एकरा बाद आवे वाला एह विषय पर एकाग्र काव्य भाग- एह दूनू के ऐतिहासिक आ सांस्कृतिक सार्वकालिक-सार्वभाषिक महत्व बनल रही।\nभोजपुरी गद्य लिखे के दिसाईं अब भोजपुरी रचनाकार खूब सजग आ प्रभावशाली हो गइल बाड़ें, इहो बात एह अंक से जाहिर हो रहल बा। एह अंक खातिर युवा आ स्थापित सब लेखक खूब मिजाज बनाके,मन रमाके लिखले बा लोग- ई देख के बड़ी खुशी हो रहल बा। मनोज जी के काव्य में माई विषय पर लिखल विष्णुदेव जी के लेखो बढ़िया उतरल बा। बेरि-बेरि बधाई भाई मनोज जी एह अनूठा सारस्वत आयोजन खातिर। पानी पर लकीर खींचे में त बेशक अपने पूरा तरे कामयाब हो गइल बानीं।\nबहुत शानदार अंक बा भाई। रउरा परिकल्पना के जोड़ नइखे।\nभावना के बाढ़ि लेके सोझा आइल बा भोजपुरी जंक्शन\nमाई-बाबूजी प एगो विशद अंक हाथे बा। ’भोजपुरी जंक्शन’ के माध्यम से मनोज भाई जवन ई कोरसिस कइले बानीं, आवे वाला समै एह कोरसिस प पन्नन लीखी आ लिखवाई। माई त माई हऽ। कवनो साहित्य में माई के लेके कथ्य आ रचना के अक्सरहाँ कमी ना भइल करे। गोर्की के ’मदर’ भलहीं उपन्यास हऽ, बाकिर कथावस्तु के अधार एगो माइये बाड़ी। हिन्दी-साहित्य में उग्र जी के लिखल एगो बहुत सशक्त कहानी ’उसकी माँ’ हमरा कबो भोर ना परे। बाकिर ईहो साँच बा जे ई सभ माई लोग अपना लेखकन के कल्पना से कथा-कहानी के रूप में जियतार बाड़ी लोग। बाकिर अबकी भोजपुरी जंक्शन में कथा आ कहानी के माध्यम से ना, बलुक आपन माई आ आपन बाबूजी प सोझ लिखे के निर्देश भइल। बाबूजी प अभिधात्मक रूप से लिखल, उहो ओह बेटा-बेटी के द्वारा जे अपना जीवन के एगो बड़हन भाग अपना बाबूजी के अनुशासन के धमक से कढ़ात महसूस कइले बा, सहज ना रहे। अइसन कोरसिस अमूमन कवनो लेखक तबले ना करे, जबले ऊ आपन कथा, मने आत्मकथा, के तैयारी नत करत होखो। बाकिर भोजपुरी जंक्शन के यशस्वी संपादक भाई मनोज भावुक अइसन सबका से करवा लेनी।\nभोजपुरिया समाज आजु तनिका धन के छँवक पावते फफात बुझा रहल बा, बाकिर अछछ गरीबी भोगत आवत एह समाज के आम जीवन कबो सोझ, सीधा आ निकहा साधारन भइल करे। आ, उच्च आध्यात्मिकता भाव में सनाइल आपन दिनचर्या के निबाह करत रहे। सादा जीवन, उच्च बिचार के सूत के गाँठे बन्हले ओह लोगन के बर्ताव में नरमई त साफा लउके, बाकिर आन-बान-मान आ शान से ई समाज कबो समझौता ना करे। ’जान जाय त जाय, आन-मान ना जाय’ के भाव मन में तारी रहल करे। अकसरहाँ अस्मरनकर्ता-लेखकन के बाबूजी-माई ओही पुरनका भोजपुरिया समाज के नुमांइदगी करत सोझबक लोग बुझइले। ढेर बाबूजी-माई लोग आजु भा त अपना वार्धक्य में जी रहल बाड़े, भा पूर्वज-पितर हो के परिवार के असीस रहल बाड़े।\nएह से, अबकी पत्रिका के अंक कसकत भावना के ज्वार आ उपटत आह के भाटा प लेखकन आ पाठकन के चढ़ा के आस्ते-आस्ते हलरावे के माहौल मुहैया करवले बा। कहे के नइखे, जे माई के दुलार आ भावना प भोजपुरी साहित्य में ढेर सामग्री भेंटा जाई। बाकिर, अपना बाबूजी से जुड़ल भाव प, भा उनका जीवन से जुडल कवनो इयादि, भा प्रसंग प लिखे के बात त बाद के चीझु हऽ, बाबूजी लोगन प कथा-कहानी भा कविता-गीत तक ले साहित्य में, बिसेस क के भोजपुरी साहित्य में, रचना रूप में उपलब्ध नइखे। ओह हिसाब से भोजपुरी जंक्शन के अबकी के अंक भावना के बाढ़ि लेके सोझा आइल बा।\nभगवान-भगवती के हमनी में केहू नइखे देखले। बाकिर अपना शरीर के जनक के मरजादा गहिराहे भाव से बूझल जाव त, भगवान के संसार आ आपन जिनिगी के कार-बार के वाहक दूनो लोगन के सहजही सरधा से नमन करत महसूस कइल जा सकेला। जबकि एही लगले दोसर सोच माई-बाबूजी के नितांत मानव सुलभ भाव के सान प राखत परखे के कोरसिस करत लउकेले। संपादकीय में मनोज जी कहतो बाड़े – ’ई साँच बा कि उ लोग भगवान ना ह। त अगर ओह लोग से कवन भूल हो जाय त दिल बड़ा क के भुला जाये के चाहीं..’ अइसना दूनो तरहा के भावन के भँवर में बूडत-उतरात एह अंक के अक्सरहाँ हर लेखक गुजरत बुझाइल बा।\nई बतिया साँच त बड़ले बिया, जे हाँह खा ले जवन बाबूजी के ताड़त आँखि के सपाट सवालन से बाँचल जवन बेटा-बेटी के मोस्किल भइल करे, ओही बाबूजी के जियतार वजूद के एगो तस्वीर बनते ना बनत, खुद आपने वजूद खोखर फेड़ अस निरीह बुझाये लागल बा। एह ठूँठ भइल मन से करीब हर लेखक के ओह शख्शियत प लिखल अपना करेजा प छेनी खोभात, आ कपार प बर्मा से दरात महसूस भइल होखी।\nपत्रिका के एह अंक में साहित्य के नजरिये से सहेजे जोग कवनो अस्मरन बड़ुये त, ऊ कैलाशजी गौतम प उनका पुत्री सरोज बहिनी के आलेख बा। कैलाश जी हिन्दी-भोजपुरी के आधुनिक साहित्य के केन्द्र प के नाँव हवे। अपना बाबूजी प बोलत मनोज भावुक जी कहत बानीं- ’नोकरी लागते लोग के लागेला कि जिनगी सेफ हो गइल बाकिर इहो ओतने साँच बा कि नोकरी करे वाला आदमी अपना जिनगी के बहुत संभावना के मार के बइठ जाला।’ एह भाव के गहिराई बुझे के जरूरत बा। मनोज भाई के कलम में रस बा, भाव बा। बलुक इहे रस, इहे भाव, इहे सरधा सभन के कलम से छलकहीं के रहे। भाव, रस आ सरधा के एकसार उछाह अनिता सिंह जी, आशा सिंह जी, अन्विति सिंह जी, उमेश चतुर्वेदी जी, डॉ आदित्य अंशु जी, राजेश्वर सिंह जी आ कनक किशोर जी, विनय बिहारी सिंह जी, सुनील कुमार पाठक जी, कृष्ण कुमार जी, बद्रीनाथ वर्मा जी, तारकेश्वर राय ’तारक’ जी जइसन ढेर भावुक आ हिरदै में सरधा राखत बेटा-बेटी लोगन के कलम से छलकल बा। हमार मूल मकसद लेखक लोगन के नाँव जतावल भर नइखे, बलुक जवन अस्मरनन के हम एह हफ्ता में पढ़ि सकल बानीं। छोटहीं में कौ-एक कृतग्य बेटा-बेटी लोग आपन-आपन अस्मरन लेके आइल बा। हमहूँ अपना पापा प सोचत-बिचारत आपन बेर-बेर ओदात आँखि सङे कलम चलवले बानीं। एह लिखल्का के बलुक पापा पढ़ सकिते। बाकिर, अपना माई के इयाद पारत भगवती प्रसाद द्विवेदी जी जवना भाव से अपना बड़की माई के चर्चा कइले बानीं, ऊ बेर-बेर लोरा देवे के तागद राखऽता। सङहीं, भोजपुरिया समाज में बाल-विधवा के लेके जवन ’आहि’ उपटि के शाब्दिक भइल बा, ऊ गागरि में सागर तरहा सोझा आइल बा। एही लगले एह अंक में साक्षात्कार के विधान में जवन बतकही सोझा ले आवल गइल बा, ओह दूनों साक्षात्कारन के तासीर दू तौर के भलहीं लउक रहल बा, बाकिर निकहा मनलग्गू बा। पढ़ि जाये खातिर धेयान घींचऽता। एही लगले, विष्णुदेव तिवारी जी के आलेख-सह-आलोचना प अलगे से धेयान जाता – ’मनोज भावुक के कवितन में माई’। ’तोर बउरहवा रे माई’ के आलोक में एह आलेख के मर्म प निकहा से निगाह जा रहल बा।\nएह बेर के सौ पन्ना से ढेर में फइलल एह अंक के भावमय गमक मन-प्रान सुवासित क रहल बा। बाकिर, सङ्हीं एह अंक के अकसरे आजकाल के घटना प नजर राखत आलेख ’ब्रिक्स के कमजोर करत चीन’ प चर्चा नत कइल जाव, त वरिष्ठ पत्रकार आ प्रधान संपादक रवीन्द्र किशोर सिन्हा जी के दत्त-चित्त उतजोग सङे न्याय भइल ना कहाई। भारत के हित के सोझा राखत लेखक ब्रिक्स में चीन के खुराफात प करेड़ कलम चलवले बानीं। संपादक आ संपादन-मंडल के एह अंक प गहन कोरसिस कइला खातिर बहुत-बहुत धन्नवाद।\nसौरभ पाण्डेय, छंदशास्त्री, प्रयागराज\nमाई-बाबूजी के प्रति समर्पित ए ढंग के विशेषांक शायद हीं अउरी कौनो भाषा में निकलल होई\nआज भोजपुरि भाषा के सेवा, प्रचार-प्रसार आ आम जन तक पहुंचावे में जौन भूमिका ” भोजपुरी जंक्शन ” के बा, बहुत कम संस्था भा पत्र-पत्रिका उ स्तर तक पहुंच पवले बा।\nएगो खास विषय के लेके ओपर एगो पूरा विशेषांक निकाल के पत्रिका के और भी विशिष्ट आ ज्ञानवर्धक बना देता आदरणीय सम्पादक मंडल।\nअबकी बेर के ” माई-बाबूजी विशेषांक ” आपन माई-बाबूजी के प्रति श्रद्धा आ आदर समर्पित करे के अवसर देलस,एसे बढ़ के और का हो सकsता। भोजपुरी के जे भी सेवक लोग बा, जी भर के माई-बाबूजी के प्रति आपन श्रद्धा सुमन एक से एक आलेख आ संस्मरण के द्वारा प्रकट कइले बा लोग।\nसम्पादक श्री मनोज भावुक के संपादकीय ” पानी प पानी लिखे के कोशिश ” ई विशेषांक के सगरी भाव के अपना में समेट लेले बा। माई-बाबूजी के संस्कार आ पुण्य कर्म के बाल-बच्चा पर केतना असर होला, ई एगो श्लोक के माध्यम से उहां के बहुत हीं सुंदर ढंग से बतवले बानी। सम्पादकीय सम्पूर्ण विशेषांक के दर्पण होला जे विशेषांक के विशिष्टता बतावेला आ ई माने में श्री भावुक जी के सम्पादकीय शत प्रतिशत खरा उतरता।\nई विशेषांक में जे भी भोजपुरी के विद्वान आपन विचार आ भावना प्रकट कइले बा लोग, एक से एक बढ़कर बा। केकरा के बेसी कहल जाव आ केकरा के कम, ई बतावल बहुत कठिन बा।\nजनकवि कैलाश गौतम जी के सुपुत्री सरोज त्यागी जी के शब्दांजली से कविवर के बारे में बहुत अइसन बात के जानकारी भईल जे हमनी ना जानत रनी। ओम्हर के कविता आ गीत त हमनी के संमोहित करते रहल बा, आज सरोज जी के संस्मरण बहुत कुछ दे गइल।\nसबसे त अच्छा लागल हमनी के प्रिय मनोज भावुक जी के बाबू जी, बड़का बाबूजी आ माई के बारे में पढ़ के। अब बुझाइल ह कि मनोज जी में एतना प्रतिभा, जुझारूपन आ नम्रता कहां से आइल बा।\nहिंडाल्को के मजदूर नेता के झुझारू तेवर, बड़का बाबूजी के कला आ गायकी के संस्कार आ ना भुलाए वाला माई के कोरा के आशीर्वाद के वजह से हीं मनोज जी आज ई मुकाम हासिल कइले बानी। मनोज जी माई-बाबूजी के आशीर्वाद से आज आपन भाषा के सेवा कर रहल बानी, हमनी के सभी भोजपुरिया के भी शुभकामना आ आशीर्वाद उहां के साथे बा। मनोज जी कबो अपना के अकेल जन बुझेब, देश आ देश के बाहर के सभी भोजपुरी भाषी के मंगलकामना रउआ साथे बा।\nहमार बहुत हीं प्रिय गायक आ कलाकार आदरणीय श्री राकेश श्रीवास्तव जी के उहां के माई प्रसिद्ध लोकगायिका आदरणीय मैनावती देवी श्रीवास्तव जी के बारे में लेख पढ़के मन श्रद्धा से भर गइल। माई के संस्कार आ कला राकेश जी माई के पेटे में से ले के आइल बानी। राकेश जी के सुनल एगो अलौकिक अहसास देवे ला। आदरणीय मैनावती जी त इतना उच्च कोटि के गायिका रनी कि उहां के बारे में कुछ कहल आ लिखल हमारा बुता आ औकात के बाहर के बात बा। हम त उहां के केवल श्रद्धापूर्वक नमन कर सकतानी ।\nश्री तारकेश्वर राय ” तारक ” जी के ” अम्मा रे अम्मा “, श्री अखिलेश्वर मिश्र जी के ” माई-बाबूजी के बात कान में गूंजत रहेला ” आ बाकी सब विद्वान लोग के शब्दांजली बहुत अच्छा लागल। सब कर जिक्र भले हीं हम नइखीं क पावत, बाकी हमार प्रणाम आ आदर सबका खातिर बा जे आपन माई- बाबूजी के एतना आदर आ सम्मान के साथ स्मरण कइल। सब विद्वान लेखक लोग के गोड लागsतानी।\nएगो बात अउरी कहे से हम अपना के रोक नइखी पावत। श्री विष्णुदेव तिवारी जी एगो बहुत बड़ा खजाना के दरवाजा हमनी ला खोल देहनी। हम व्यक्तिगत रूप से ना जानत रनी ह कि मनोज भावुक जी अपना कवितन में माई के केतना इआद कइले बानी।\nजे माई के सम्मान देला ओकर सगरो सम्मान होला। तिवारी जी के ई आलेख पढ़ के मनोज जी के प्रति हमार सम्मान अउरी बढ़ गइल।\nअंत में हम एतने कहेब कि बहुत सा भारतीय भाषा के पत्र-पत्रिका देश में निकलेली स बाकी माई-बाबूजी के प्रति समर्पित ए ढंग के विशेषांक शायद हीं अउरी कौनो भाषा में निकलल होई।\nअजय कुमार पाण्डेय, सहायक, सिविल कोर्ट, बगहा, पश्चिमी चंपारण\nमाई-बाबूजी जइसन विषय पर विशेषांक निकाले खातिर बधाई\n‘माई-बाबूजी विशेषांक’ पर कुछ लिखे के पहिले हम एह पत्रिका के संपादक मनोज भावुक जी के एह बात खातिर बधाई देतानी कि माई-बाबूजी जइसन विषय पर रउरा विशेषांक निकाले के विचार कइनी।\nसंतान आ माई-बाबूजी के बीच एगो पूरा पीढ़ी के अन्तर होला। एह से दूनू पीढ़ी के बीच वैचारिक मतभेद चाहे वैचारिक संघर्ष संभव बा। काहे कि दूनू पीढ़ी के बीच सिर्फ विचार-विश्वास में ही अन्तर ना होला बल्कि कार्य-पद्धति में भी बहुत अन्तर होला। एह से मतभेद स्वाभाविक बा। बाकिर ओह अंतर के मर्म के सही अर्थ में आदमी महसूस करेला तब जब ऊ स्वयं माता-पिता बन जाला। चाहे ओकरा अइसन आपन ह्रदय बना लेला।\nहमरा कहे के मतलब ई ना भइल कि संसार में हर माई-बाप अपना संतान के प्रति समर्पित ही होला। बाकिर अपवाद से नियम भी त ना बनावल जा सके। अपना सुख के बिसरा के संतान के सुख में ही आपन सुख के ढूँढल का ह ?\nएह अंक में कुल 36 गो रचना छपल बा। जवना में पहिला राजनीति से सम्बंधित बा त अंतिम समीक्षा ह। बाकी 34 रचना में 13 गो बाबूजी से सम्बंधित बा, 10 गो माई से त 11 गो दूनू आदमी से। अब एही से बुझा जाई कि हमनी के अपना माई-बाबूजी पर कुछ लिखे खातिर केतना उत्सुक बानी सन । एकर सबसे बड़का कारण ई बा कि हमनी के अपना माई-बाबूजी के चरणन में आपन भावांजलि अर्पित करेके चाहत रहनी ह सन बाकिर अवसर ना मिल पावत रहल ह। जब अवसर मिलल त आपन उद्गार प्रकट कर देहनी सन। बाकिर भावुक जी के शब्दन में ‘पानी प पानी लिखे के कोशिश’ में का हमनी के अपना रचना से न्याय कर पइले बानी? जे हमरा के संस्कार आ आकार देहलस ओकरा के हम अपना शब्दन से आकार का देब?\nहम ढाई दिन में सब रचना पढ़ गइनी ह। बाकिर रउआ साच मानी प्रायः हर रचना में भोजपुरी साहित्य के साथ भी वफादारी भइल बा। एक से एक रोचक कथा के साथ ही भोजपुरी के कइगो रूप जहाँ एक ओर देखे के मिलल उहईं दोसरा ओर भोजपुरी भाषा आ संस्कृति के संजोये के बेचैनी भी दिखल।\nडॉ. ज्योत्स्ना प्रसाद, वरिष्ठ लेखिका, पटना\nमुंहजबानी रट लिहल जाओ लइकन नियर !\nजइसहीं माई बाबूजी विशेषांक पढ़ के उठनी हं, लिखे खातिर कलम उठ गइल ह। सोच रहल बानी कि भगवान त माईए बाबू के रुप में एह धरती पर हमनी के सङ्गे बाड़न, जेकरा एह बात के भान बा से पूज रहल बा, आ जेकरा नइखे बुझात सेकरा भाग के दोष बा।\nसंपादकीय एतना नीमन लागल ह कि मन करSता कि मुंहजबानी रट लिहल जाओ लइकन नियर! ‘पानी प पानी लिखे के कोशिश’ अइसन शानदार आ क्लासिक शीर्षक,कि हम खाली लिख के नइखीं बतावे सकत! रउरा के विशेष बधाई एह खातिर मनोज भैया!\nमाई बाबूजी प एक से बढ़के एक लेख पढ़ के अलगे संतोष के अनुभव कर रहल बानी। ब्रिक्स पर बेहतरीन आलेख पढ़ला के बाद, अन्तर्राष्ट्रीय राजनीति के कवनो पुस्तक भोजपुरी में पढ़े के मन करSता। आदरणीय विष्णुदेव तिवारी जी के समीक्षा बहुते नीमन लागल ह। अन्त में इहे कहेम कि जून के ई संयुक्तांक सहेज के रखे जोग बा। भोजपुरी साहित्य के उपवन रउरा प्रयास के सुवास से सदा गमकत रहो!\nडॉ. कादम्बिनी सिंह, कवयित्री, बलिया\nअब तक अइसन विशेषांक देखे के नइखे मिलल\nभोजपुरी जंक्शन के टटका अंक में जंक्शन के वास्तविक स्वरूप के दर्शन होता।एक तरफ सामयिक, साहित्य आलेख वहीं दूसरा तरफ माई बाबूजी विशेषांक में संग्रहित संस्मरण के संकलन संपादक के दूर दृष्टि के परिचायक बा। भोजपुरी साहित्य में एह तरह के विशेषांक माई बाबूजी,जे जीवन के आधार होला,जे पग पग पर मार्गदर्शक होला आ जेकरा से ताउम्र उऋण ना हो पावे, पर अब तक अइसन विशेषांक देखे के नइखे मिलल। अनूठा आ अनुपम बा ई संकलन। भावुक जी के भोजपुरी साहित्य सेवा आ नया-नया प्रयोग सराहनीय आ अनुकरणीय बा। भोजपुरी जंक्शन परिवार के खूब खूब साधुवाद।\nकनक किशोर, वरिष्ठ साहित्यकार, रांची\nभोजपुरी जंक्शन में ईश्वर तुल्य माई-बाबूजी के संदर्भ में संस्मरण पढिके हृदय भाव-विह्वल हो गइल। एकरा प्रति सब लेखकन के प्रणाम बा। भावुक जी के ऐतिहासिक प्रयास सबके भावुक बना देहलस। माई बाबू के पद-चिन्ह पर चलल इहे सन्तान के कर्तव्य बा।\nअनुराधा कृष्ण रस्तोगी, कुदरा, कैमूर, बिहार\nजियरा अघा गइल\nभोजपुरी जंक्शन के ‘माई-बाबूजी’ विशेषांक पढ़ के जियरा अघा गइल। बूढ़ पुरनिया के प्रति आदर-सम्मान देहल हमनी के सनातनी परंपरा हऽ जवना के जिंदा रख के, बल्कि ई कहीं कि आगे बढ़ावे खातिर श्री मनोज सिंह भावुक जी के जतना प्रशंसा कइल जाए कम बा। जिनगी के कवनो भरोसा नइखे रह गइल। कब के साथ छोड़ जाई कहल नइखे जा सकत। अइसन में ई नवका पीढ़ी के मन में आपन बुजुर्गन के प्रति भाव व्यक्त करे के सोनहर मउका मिलल जवना के एगो धरोहर मान के भविष्य में संजो के रखे लाएक अंक के परिकल्पना कइनी, एह खाती उहां के साधुवाद आ भोजपुरी जंक्शन के उत्तरोत्तर बढ़ंती के पुरहर सुभकामना देतानी।\nगीता चौबे गूँज, कवयित्री, रांची\nजज्बा के सलाम\nरउरा मेहनत, लगन आ जज्बा के सलाम। ई सब भोजपुरी जंक्शन में झलकत बा। मां सरस्वती से विनती बा लेखनी के स्याही कभी ना सूखे। मां हंसवाहिनी के आशीर्वाद बनल रहे भाई पर।\nराजेश मांझी, जामिया मिलिया इस्लामिया, दिल्ली\nमनवा भाव बिभोर\nमाई बाबूजी के अंक पढ़ि, मनवा भाव बिभोर\nसांच कहीं ई अद्भुत करनीं हऊंवें भाउक तोर\nभइया मनोज हे भाउक बा,\nकर जोरि प्रनाम तुहें मोर भाई।\nसांच तs ई बा मोबाइल में,\nभोजपुरियन के लेहलs तूं जुटाई।।\nउनके मुंह से उन कर गितिया,\nबाड़s धन्नि की तूं दिहलs सुनवाई।\nएहि कारन बानें प्रनाम प्रनाम,\nप्रनाम तुहें मोर सीस नवाई।।\nएहि पुनीत कारे खातिर भगवान राउर जीऊ जांगंर बनवले रहें।\nओम प्रकाश आचार्य, वरिष्ठ कवि, गोरखपुर\nसंपादकीय बहुत बढ़िया लागल हs\nसंपादकीय ( हर बेर की तरह ) बहुत बढ़िया लागल हs … बाकी सामग्री का बारे में भी पढि के राय देत बानीं।\nशाशि प्रेमदेव, वरिष्ठ कवि, बलिया\nलमहर काम भइल बा\nभोजपुरी जंक्शन के “माई-बाबूजी” विशेषांक हाथ में बा। कई बेरी पढ़ गइनी आ मन इहे सोच के गदगद होता कि आज के समय मे जहाँ अधिकांश लइका लोग बिरधासरम खोजता लोग, ओह माहौल में, ओह परिवेश में मनोज भावुक जी अतना लमहर काम के बीड़ा उठावे के हिम्मत कइनी आ सभका सोझा रखियो देहनी। आज खाली उहें के ना ,बलुक कतना माई-बाबूजी के आसिरवाद उहाँ के मिलता, कहल कठिन बा। लमहर काम भइल बा। मनोज जी के साथे पूरा संयोजक लोगन के बधाई बा। एक से बढिके एक माई-बाबूजी के संस्मरण रउआ सँजोअले बानी। बधाई बा, क्रम बढ़त रहे, भोजपुरी के माथ चमकत रहे।\nडॉ. मधुबाला सिन्हा, कवयित्री, चंपारण\nएह तरह के विशेषांक पढ़े के ना मिलेला\n‘भोजपुरी जंक्शन के ‘माई-बाबूजी विशेषांक’ के समाज में बहुत सराहल जा रहल बा। साधारणतया एह तरह के विशेषांक जल्दी पढ़े के ना मिलेला।\nमाई-बाबूजी के, घर-परिवार आ लइका-लइकी के जीवन में, केतना महत्व बा, इ पत्रिका पढ़ला पर समझ में आ रहल बा। सब लेख में अमूमन एके बात सामने आ रहल बा कि माई-बाबू जी पर लिखल आसान नइखे। ये बात के पुष्टि संपादक मनोज भावुक जी के सम्पादकीय, ‘पानी प पानी लिखे के कोशिश’ से हो जाता जेमे सम्पादक महोदय विचार के ताकत में परवरिश आ परिवेश के भूमिका के वर्णन कइले बानी।\nपत्रिका में प्रकाशित सब आलेख नवही पीढ़ी खातिर रोचक आ प्रेरणा के स्रोत बा। सभे रचनाकार माई-बाबूजी के साथे बितावल आपन स्नेहिल एक-एक पल बड़ा बारीकी से प्रस्तुति कइले बा आ ई सब खट्टा-मीठा अनुभव नइकी पीढ़ी के जीवन में परिपक्वता के साथ अहम ऊँचाई प्रदान करी।\nविष्णुदेव तिवारी जी के समीक्षा, ‘मनोज भावुक के कवितन में माई’ बड़ा ही मनभावन बा।\nपत्रिका में माई-बाबूजी प लिखल एक-एक दृष्टांत आपन अमिट छाप बना चुकल बा। बेशक ई अंक संग्रहणीय आ जोगावे लायक बा। ये अनोखा अंक खातिर संपादक महोदय के बहुत-बहुत धन्यवाद, शुभकामना आ बधाई।\nअखिलेश्वर मिश्र, कवि, प. चम्पारण, बिहार\nपहिलका बेरा अइसन विषय पर केन्द्रित अंक\nपहिलका बेरा अइसन विषय पर केन्द्रित भोजपुरी पत्रिका के कवनो अंक निकलल बा। वाकई प्रशंसनीय अंक-बधाई मनोज जी।\nउदय नारायण सिंह, वरिष्ठ लोकगायक, छपरा\nकलेजा निकाल के परोसल दिहलs\nकलेजा निकाल के परोस दिहल ए बाबु !\nरामेश्वर सिंह, अवकाश प्राप्त पुलिस अधिकारी, वाराणसी


टटका खबर, 13 जून 2020, शनिचर – टटका खबर\nचुनाव देश-दुनिया रोजी-रोजगार\nJun 13, 2020 आतंकियन, कांग्रेस, कोरोना, जम्मू कश्मीर, झारखंड, भाजपा, भारत चीन सीमा, भोजपुरी, राज्यसभा चुनाव, लद्दाख\nआजु झारखण्ड के दुमका जिला के डेढ़ हजार मजदूरन के विशेष रेलगाड़ी से लद्दाख ला रवाना करवलें झारखंड के मुख्यमंत्री हेमन्त सोरेन. कहलन कि पूरा देश आ झारखंड ला आजु के दिन ऐतिहासिक बा जब मजदूर भाई बहिन अपना हक, गौरव आ सम्मान का साथे देश निर्माण के काम पर निकलल बाड़ें. भारत चीन सामा पर लद्दाख में बनत एह सामरिक महत्व के सड़क बनावे में अउरी करीब बारह हजार मजदूरन के लगावल जाई जे पाकुर, साहिबगंज, दुमका, आ गोड्डा जिला से ला जाइल जइहें. एह लोग के पंजीयन के काम शुरु बा.\nअपना तरह के पहिलका पहल में केन्द्र सरकार देश के कामगारन के योजना बना के रोजगार में लगावल जा रहल बा. एहसे बिचौलियन के सफाया हो जाई आ कामगार अपना हक के कमाई कर पइहें.


डेंगू से मिलल बकरी के इज्जत – Anjoria\nनवम्बर 6, 2014 जयंती पान्डेय, भोजपुरी, लस्टम पस्टम\nदू दिन पहिले पत्रकार अजीत दूबे जी भेंटइले. बड़ा सज्जन आदमी. कहले, जानऽ जा बाबा लस्टमानंद कि पपीता के पतई के रस पियला से डेंगू जइसन बेमारी भाग जाला. बाबा अचरज में पड़ले. तले संगे खड़ा रामचेला कहले, अजीत बाबा ठीके बोलऽतारे. हमहुं सुनले बानी कि बकरी के चार चम्मच दूध में पपीता के रस मिला के पियला से डेंगू जरि सोर से खतम हो जाई.\nअब लस्टमानंद का करस. दूनू ओर दू जाना आ दुनू जाना डेंगू के दवा बतावऽता लोग. बाबा कहले, भाई हम त सोचले रहनी कि दिवाली में त पड़ाका के आवाज से डेरा के मच्छड़ भाग गइल होहिहें सन. इहां त अबले बाड़े सन आ लोग दवा ले के घुमऽता.\nअब बाबा के इयाद परल कि अखबारनो में निकलल रहे कि बकरी के दूध से डेंगू ठीक हो जा ता. अचानक बकरी के दूध के दाम चढ़ गइल रहे. डाक्टर हरान, कि ऊ का करे डेंगू के दवा पर काम करे कि बकरी के दूध पर. काल्हु ले जवना बकरी के लोग चिकधन कहे, जेकर कवनो अवकात ना रहे ऊ आज फरका खड़ा मुस्किया तिया. आजादी के लड़ाई के समय गांधी बाबा बकरी के शान शौकत बनवले रहले, ओकर दूध पी के अंगरेजन के लतियवले रहले. उनका गइला के बाद त बकरिया के शाने ओरा गइल. आज त लोग बकरी के दूध पीयल छोड़ दिहले बा. बकरी जवान लोग के ना मार सके आ लईकन के ठुनिया देले त लोग ओकरा के चुरइल कहेला. गाय त उठा के पटकियो देले तबो लोग गउ माता कहेला. तबले सामने से पांड़े जी के बकरिया आ गइल. बाबा के बुझाइल ऊ बड़ा दुखी बिया.\nएकरा बाद बात खतम हो गइल. रात में बाबा सुतले त ऊ बकरिये उनका मन में घूमत रहे. सुतले त सपना देखऽतारे कि बकरिया डेंगू के मच्छड़ से भेंट कइले बिया. ऊ मच्छड़वा से कहतिया कि ई आदमी लोग हमनी के कदर कबहुओ ना करी. जे करे के होई हमनिये के करे के होई. ई लोग त तहरा के माटी के तेल डाल के जरा दी, दवाई छिरिकवा के भगा दी चाहे ‘आल आउट’ लगा के आउट क दी. हमार हाल त अउरी खराब बा. लोग घास पात आगे बिग के दूह ले ला. हमरा सामने हमरा बच्चा सब के काट के खा जाला. छोट लईकन के दवा के रूप में हमरे दूध पियावेला आ गाय के माता कहि के बोलावेला लोग. अब बतावऽ डेंगू मच्छड़ राजा ई बेइज्जती कबले बर्दाश्त कइल जाउ.\nमच्छड़ राजा वचन दिहले कि जा, बकरी बहिन जब जब ई आदमी हमरा हाथे लागी तब तब एकरा के छठी के दूध ना तहार दूध इयाद करवा देब. अभी अतने बात भइल कि बाबा लस्टमानंद के नींद टूट गइल. सबेर हो गइल रहे. राम चरन के रेडियो पर खबर आवत रहे कि देश के कई भाग में डेंगू फइल गइल बा. लोग कहऽता कि बकरी के दूध से एकर इलाज हो रहल बा. बकरी के दूध कई जगह पचास रुपया पउवा बिका रहल बा. लोग बकरी पोसे के सोच रहल बा. बकरी आपन इज्जत लवटत देख के बगल में खड़ा मेमियात रहे.


शेष भगवान जाने ——-!! – भोजपुरी साहित्य सरिता\nका जमाना आ गयो भाया, टँगरी खींचे के फेरा में ढेर लोग अझुराइल बाड़ें। उहो काहें बदे, एकर पता नइखे, बस खींचे के बा, सरेखल बा लोग आ आँख मून के खींच रहल बा। आगु चलिके एकर का फायदा भा नोकसान होखी, एकरा ला सोच नइखे पावत। आला कमान के कहनाम बा, सेकुलर दादा कहले बाड़ें, एही सब के चलते हो रहल बा। अब भलही टँगरी खींचे के फेरा मे खुदे गड़हा गिर के कनई मे लसराए के परत होखे। ओहमे कवन सुख मिल रहल बा भा आगु मिली,पता नइखे। मने गुलामी के जीयल आदत बनि चुकल बा भा गुलामी खूने मे मिलल बा। कुछ लोग त बन्नी-बख़रा लेके टँगरी खींचे मे जुटल बा। बुझता कि मनरेगा के काम मे लागल बा। 100 दिन के काम के अधिकार के जी रहल बा। का अबहिओ लोग सावन के आन्हर लेखा सगरों हरियरी देख रहल बा? सोचत-देखत-सुनत कपार पीराये लग रहल बा। कबों-कबों त इहो लागेला कि कुछ लोगन खाति कुछों करे के बा,एही से क रहल बा, वाली स्थिति-परिस्थिति मे जीयला के नियति बनि चुकल बा। बुद्धि के भसुर लेखा,दिमाग के खिड़की-केवाड़ी बन्न क के लागल आदत बनि गइल बा। दिमाग के कोठरी भूस भरल होखे भा गोबर कहल नइखे जा सकत। बाकि कुछ अइसने भरल बा, ई तय ह।\nअपना घर मे, अड़ोस-पड़ोस मे भा कह सकेनी चौहद्दी मे एह घरी इहे चल रहल बा। कुछ लोग खाति त कबड्डी के खेल नीयर लागे लगल बा। रोजे साँझ-सबेरे जइसे खेलही बा, नाही त खर-सेवर होखला के डर बा। कई लोग त पेनी के ज़ोर लगा के लागल बा।कुछ लोग देखी-देखा लागल बा। फलाने टँगरी खींच रहल बाड़े,त हमरो के खींचे के चाही, एही से खींचे में लाग गइल बा लोग। कुछ लोग त जात-धरम के चक्कर में खींच रहल बा। मने खींची-खींचा के चकरी घूम रहल बा। सोच के दीन-दुनिया से कगरिया के अर्जुन लेखा चिरई के एक आँख फोरे में लागल बा। एहु में पहिले हम त पहिले हम वाला वाइरस घूसि गइल बा। एंटि वाइरस के खोजे में लागल बा कुछ लोग। दुकानदार लोग एंटि वाइरस खोजे वालन के टँगरी खींचे लाग गइल। पुरनकी कहाउतिया लेखा कुछ लोग बहती गंगा मे हाथ धो रहल बाड़े।\nकतों-कतों जलसा मनावे के मुहुरत निकल गइल बा। अब सुतलको लोग आँख मीच-मीच के बहरा उपरा रहल बा। एगो नया खेल शुरू होखे जा रहल बा। झूठ-साँच वाला,कुछो बोलीं,कवनो आरोप लगा देही केकरो पर, सही-गलत के निर्णय होखे में त लुटिया डूब जाई, फेर भलहीं बेदाग बारी हो जाय। नाटक-नौटंकी चली,खूब देखबो करी लोग,देखते देखत आपुस मे लड़ियो जाई लोग। सिर फोड़उवल-मुँह नोचउवल आपुसे मे करी,उहो ओकरा खातिर जे ओकर कबों ना रहल। नया-नया गोल कबड्डी खेले खाति सोझा आई,कुछ लेही देही फेर पटा जाई। कुछ लोग गड़लका मुरदा उखाड़ी, जे आज ले गरियावत फिरत रहल ह, अब मीठ बोली बोले के परयास करत मिली। एह जलसा के फेरा मे जे सोझा मुँह बातो ना करत रहल, उहो अब बतीसी देखावत मिल रहल बा। मनई चकचिहाइल बाड़े, एह कुल्हि लीला के देखि-देखि के।\nनवका भोंपुओ नरेटी फार-फार के चिचियाइल शुरू क देले बाड़न सन। बाकि भोरे से साँझी तलक कई कई बेर पाला बदल लेत बाड़न सन। जेकर चाह जेतने मीठ ओकरे खाति ओतने ज़ोर से चिचियात बाड़न सन। ई कुल्हि देख-सुनि के मौसम विज्ञानी लोगन के माथा चकरिया रहल बा। पूर्व आकलन वाला हिसबवो घचपचा गइल बा। बुझाते नइखे कवन डाटा दिआव आ कवन न दिआव?कई गो नया धंधा शुरू हो चुकल बा। दुकान साज रहल बानी सन। गहकियों कूल्हिए दोकाने पहुँच रहल बाड़े। एकही समनिया के अलग-अलग दोकान मे अलग-अलग दाम बा। अपना-अपना औकात का हिसाब से सब दोकान अउरी गहकी मसगूल बाड़न सन।\nपंडीजी पोथी-पतरा आ हीरामन तोता लेके दरी बिछा के सड़की के किनारे भोरहीं से रोजे डट जात बाड़ें।पंडीजी केकरो पोथी देख के आ केकरो हिरामन तोता से परची निकलवा-निकलवा के मजमून बाँच-बाँच के सुना रहल बाड़ें। एक ओरी गर मे लंगोट लपेटले नवहा लोग कुछ गिटिर-पिटिर क के गंहकी जोड़े के फेरा मे अझुराइल बुझात बाड़े। डिजिटल प्रोमोसन के पहाड़ा पढ़ा रहल बाड़े आ आपन गोटी बइठावे के फेरा मे जबरी मुस्कियात मने मन गंहकियन के गरिया रहल बाड़ें। टेरो कारड वाली दोकनियाँ मे ढेर धसोड़ के गंहकी ठाढ़ देखत बाड़न। आम मनई सभके ला “पूतवो मीठ-भतरो मीठ” वाला सिद्धान्त के कमरी ओढ़ि के मुस्कियात समय के फेरा देख रहल बा। बस इहे करम ओकरा किस्मत मे बा, शेष भगवान जाने।\nभड़ास• जयशंकर प्रसाद द्विवेदी, भोजपुरी कवि जयशंकर प्रसाद द्विवेदी, भोजपुरी पत्रिका- भोजपुरी साहित्य सरिता


पाखी के गरम अवतार – Anjoria\nपाखी के गरम अवतार\nसिनेमा भोजपुरी के न० 1 अदाकारा पाखी हेगड़े के गरमागरम सेक्सी अवतार जल्दिए रिलीज होखे जात फिलिम ‘रिक्शावाला आई लव यु’ में देखे के मिले वाला बा. एह फिलिम में उनुकर नायक बाड़ें निरहुआ. एह लोग पर एगो मदमस्त कर देबे वाला गीत बरखा का फुहार में फिलिमावल गइल बा. चु्म्मो लेबे के सीन बा एहमें.\nबिटू सरदार के बनावल एह फिलिम के निर्देशक अजय श्रीवास्तव हउवें. पाखी के कहना बा कि देखेवाला लोग उनुकर गरम अवतार के बहुते पसन्द करीहें.\nहिन्दी क बाद भोजपुरीए के बाजार सबले बड़ बा – ज्ञान सहाय\nपूरा देश में ‘हिम्मतवाला’ के जलवा


भूषण कहीं दूषण मत बन जासु – Anjoria\nअप्रैल 22, 2011 लोकपाल, विधेयक\nप्रधानमंत्री मनमोहन सिंह कहले बाड़न कि भ्रष्टाचार एगो चुनौती बा आ हमनी के एकर सामना पूरा ताकत से करे के होई. कहलें कि सरकार के उम्मीद बा कि लोकपाल विधेयक संसद के मानसून सत्र में पेश कर दिहल जाई. इहो कहलन कि मौजूदा हालात में लोग के बर्दाश्त करे के ताकत कम हो गइल बा, लोग तत्काल आ एगो अइसन कार्रवाई चाहत बाड़े जवना से दोसरा के सबक मिले. सब ठीक बा. प्रधानमंत्री जी लोकपाल बिल के समर्थन में आपन राय बता दिहले, सोनियो जी अण्णा हजारे के चिट्ठी लिख के आपन समर्थन भेज दिहली. देश के जनतो कमोबेश ओह बिल के साथ बिया भा अइसे कहीं कि सभे चाहत बा कि भ्रष्टाचार मेटावे खातिर कवनो ठोस ठोस व्यवस्था होखो. बाकिर अगर सरसोए में भूत हो जाव त का होखी.\nअण्णा हजारे जवना टीम के विधेयक के मसौदा बनावे खातिर चुनले, दुनिया के ऊ टीमे ईमानदार नइके लउकत. ओह टीम के दू गो सबले पोढ़ आ कानून के जानकार सदस्य शांतिभूषण अउर प्रशांत भूषण रोज-रोज नया स्कैंडल्स में फंसत दिखाई पड़त बाड़े. अब ऊ सही बाड़े कि गलत, एकर फैसला समय करी, लेकिन फिलहाल लांछन त लागिये गइल. जन लोकपाल बिल ड्राफ्ट करे खातिर बनल समिति के सह अध्यक्ष शांति भूषण के पाक-साफ होखे पर उठत सवाल अउर गहिरा गइल बा. ऊ चउतरफा घेरात जात बाड़े आ समिति से उनुका इस्तीफा के मांग उठे लागल बा. शांति भूषण पर इलाहाबाद में करोड़ों के प्लॉट के खरीद में स्टांप ड्यूटी चोरी के आरोप बा आ एह मामिला में उनुका के नोटिसो जारी भइल बा. हालांकि अबही ले प्रशांत भूषण एह आरोपन से इनकार करत आइल बाड़े कि ऊ स्टांप ड्यूटी के चोरी कइले बाड़न बाकिर स्टांप ड्यूटी चोरी का आरोप में जारी भइल नोटिस के कॉपी मीडिया में आ गइला का बाद इनकर मुश्किल बढ़ सकेला. चरित्र हनन अभियान का तहत जवना तरह से कांग्रेस के कुछ हलका से शान्ति भूषण के सम्पत्ति संबंधी बयान आवत बा ऊ निराधार नइखे. एही बयानन का वजह से कमिटी के गैर सरकारी सदस्यन भा अण्णा-टोली के ऊ पहलकदमी बा जवना का तहत ऊ लोग पहिला मीटिंग में जाये से पहिलही अपना संपत्ति के घोषणा कर दिहल. कांग्रेस के कवनो सदस्य अबले अपना सम्पत्ति के घोषणा ना त कइले बा ना अइसन घोषणा करे के ओहलोगन के कवनो विचार बा. बेचारा करबो करीहें त कइसे ? अण्णा सम्पत्ति घोषणा रूपी ट्रंप कार्ड अतना जल्दी चल दिहलन कि ओह लोग के हिसाब-किताब लगावे के मौके ना मिलल. कइसे बतावे लोग कि कतना दौलत सफेदका बा आ कतना करियका. कतना भारत में बा आ कतना के रखवाली स्विस बैंक करत बा. लोग सोचत बा कि आ गइल लोकपाल बिल आ अब हो गइल भ्रष्टाचार दूर. लेकिन का ई संभव बा ?\nपैनल में शामिल सिविल सोसायटी के पाँचो सदस्यनो पर विचार होखे के चाहीं. एह तरह के पैनल समाज के सगरी वर्ग के प्रतिनिधित्व ना कर सके. अइसन काहे बा कि भ्रष्टाचार का खिलाफ लड़ाई लड़त भारत में एकहू अइसन आदिवासी कानूनविद्, शिक्षक, सामाजिक कार्यकर्ता भा विद्वान ना मिलल जे पैनल में आपन सेवा दे सके ? जबकि इहे ऊ वर्ग बा जवना के जमीन, जंगल आ आजीविका छीन लिहल गइल बा. पैनल में कवनो मेहरारुवो नइखे. अब पुरुष बहुल सवर्ण मध्यवर्ग दोसरा योग्य नागरिकन के अनदेखी करत देश के आवाज बन सकेला का ? साल 1952 से हर वयस्क भारतीय के वोट देबे के अधिकार बा. आजु भारत में लगभग 30 लाख निर्वाचित जनप्रतिनिधि बाड़े जवना में से एक-तिहाई मेहरारू बाड़ी सँ. ई चिंता के बाति बा कि मध्यवर्ग के बहुतेरे लोग राजनीति में तब कम दिलचस्पी ले रहल बाड़े, जब देश में राजनीतिक प्रक्रिया संभ्रांत वर्ग का दायरे से बाहर निकलत बा आ निचलको तबका से नया नेता उभरत बाड़े. आजु मध्यवर्ग आ कस्बा का दायरा के बाहरो निचला स्तर पर एगो नया जमीन तइयार हो रहल बा.\nअइसना में हमनी का सोझा एह संस्थानन के सशक्त बनावे के चुनौती बा. अबही ले ई साफ नइखे कि मसौदा लोकपाल विधेयक सगरी सवालन के समाधान कर दी. निश्चिते विचार-विमर्श खातिर एक से बेसी मसौदा पेश कइल जा सकेला. जवन आंदोलन सरकार से पारदर्शिता के मांग करत होखे ऊ अपने पारदर्शिता से बाच ना सके. सामाजिक आंदोलन जनता अउर सरकार के बीच के कड़ी बन सकेला. लोकतंत्र के संचालन सुगठित संस्थान आ साफ तरीके से संभव बा. एह से बिल आ कानून के सियासत छोड़ संस्थावन के सशक्त बनावे का दिशाईं काम होखो आ ओह पर जनता के निगरानी रहो.


ले दही… – Anjoria\nपिछला सात आठ साल से अँजोरिया भा एकरा सहयोगी साइट पर सिनेमा के सामग्री दिहल जा रहल बा. सगरी सामग्री ओह फिल्म भा कलाकार भा फिल्मकार के प्रचारक भेजेलें. स्वाभाविक बा कि कवनो अहिरिन अपना दही के खट्टा ना कहे. बाकिर वास्तव में अइसन होखे ना. बाकिर कवनो स्वतंत्र पत्रकार एह काम में नइखन जे प्रचार ना, समीक्षा लिखसु आ भरसक कवनो बनल बनावल मानना छोड़ के. जे बता सको कि वास्तव में फिलिम कइसन रहल, ओकर भाषा कइसन रहल, संवाद अदायगी कइसन रहल, गीत संगीत के स्तर कइसन बा, फिलिम के कवन गाना, कवन डायलॉग लोग का जुबान पर चढ़े लायक बा, वगैरह वगैरह. हो सकेला कि कुछ लोग होखसु जे ओह तरफ से भुगतान ना लेके मीडिया का तरफ से भुगतान लेत होखसु. आ होखहु के चाहीं. मीडिया एगो बिजनेसे होला नफा होखे भा नुकसान. एहसे मीडियो के कुछ खरचा उठावे के चाहीं. आखिर मीडिया के चलावे पर होखे वाला खरचा त आदमी उठावते बा.\nई सब एह ले लिखे के पड़त बा कि हर रपट मे कुछ बात बार बार दोहरावल रहेला. बॉलीवुड में पहिला सुपरस्टार भइल रहलें राजेश खन्ना. आजुओ ओहिजा गिनती के सुपर स्टार मिलीहें बाकिर भोजपुरी में कवनो अभिनेता स्टार से कम ना होखसु आ जे नायक बन गइल दू चार गो फिलिम में त बस ओकरा के सुपर स्टार से कम ना कहल जाव. भोजपुरी अभिनेतन में कुणाल सिंह के महानायक, मनोज तिवारी के मेगास्टार, रवि किशन के सदाबहार सुपर स्टार, दिनेशलाल यादव निरहुआ के जुबिली स्टार, आ बाकी स्टारन जइसे कि पवन सिंह आ खेसारी लाल यादव के सुपरस्टार, कुछ लोग के भावी सुपरस्टार, यंग स्टार, स्टाइलिश स्टार, एक्शन स्टार वगैरह वगैरह.\nअभिनेत्रियन का साथे साफे दुराव देखल जा सकेला. ओह लोग के हैसियत बस देह देखावे भर के बा. ओहमें केहू सुपरस्टारिन भा सुपर स्टारनी नइखे. हद से हद केहु सेक्सी बा त केहु रानी, केहू क्वीन, केहू डार्लिंग वगैरह वगैरह. आयटम डांस बिना कवनो फिलिम नइखे बनत बाकिर कवनो आयटम डांसर खातिर सुपर स्टारनी ना कहाव! कुछ लोग चउँक सकेला कि ई स्टारनी कवन बला होले, खास कर ऊ लोग जेकरा भोजपुरी से भवे भसुर वाला नाता होखे. अरे भाई डाक्टरनी होली, मास्टरनी होली, त स्टारनी होला में कवन दिक्कत ? हँ हम स्टराइन लोग के बात नइखीं करत. अब अगर रउरा स्टारनी आ स्टराइन के अंतर मालूम नइखे त तनी भोजपुरी जानल जरूरी बावे रउरा खातिर. पता लगा लीं कि मस्टराइन के होला आ मास्टरनी के.\nतीसर बात, कवनो भोजपुरी फिलिम सुपर डूपर हिट से कम ना होले, फलनवा निर्देशक कमाल के निर्देशक/कलाकार/संगीतकार/फाइट मास्टर/कोरियोग्राफर हउवें, फलाँ फिलिम कमाल के बनल बिया, वगैरह वगैरह कुछ स्टॉक फ्रेज हई सँ. अलग बात बा कि कुछ गिनले चुनल निर्माता बाड़ें जे एक बेर भोजपुरी फिलिम बनवला का बाद दुबारा एने ताकेलें. कुछ लोग अइसन जरूर बा जिनका एह रहस्य के चाभी मिल गइल बा कि कइसे भोजपुरी फिलिम बना के कमा लिहल जाव आ ऊ लोग बेर बेर फिलिम बनावत रहेला. बधाई ओह लोगन के, काहें कि ओही लोग का चलते भोजपुरी फिलिम के भौकाल बनल बा आ दोसरा भाषा के निर्माता निर्देशक एह भौकाल में फँस के आपन भौकाल बिगाड़त रहेलें.\nहो सकेला कि कुछ फिल्म प्रचारक लोग के हमार बात खराब लागो आ ऊ लोग आपन समाचार भेजल बन्द कर देव. बाकिर हमार आपन मजबूरी बा. अपना भोजपुरी प्रेम का चलते एह काम में लागल बानी एकरा बावजूद कि बेर बेर मन करेला कि कह दीं, “यह ले अपनी लकुटी कमरिया, यह ले अपनी सोटी. तेरी बहुत चराई गईया खा कर बासी रोटी”. उपर से वेबहॉस्ट लोग के कृपा अलगे बा, कहिया अंजोरिया पर गरहन लाग जाई केहु ना बता सके. जब लाग जाई तब पता ना रहे कि कब ले गरहन रही, आ जब टूट जाले तबो पता ना चले कि गरहन लागल त काहें. हर महीना दू महीना पर ई गरहन लागत रहत बा आ अमवसो के इंतजार ना रहे एकरा. जबे मन करेला तबे लाग जाला. एह फेर मे कई गो वेबहॉस्ट बदल चुकनी बाकिर के बड़ छोट कहत अपराधु! हर जगहा एके हाल बा. एहसे जबले चलत बा तबले चली जब ना चलाँव होखी तहिया थिरा जाई. खैर ऊ दोसर बात बा. अबहीं बात होखत बा भोजपुरी सिनेमा के आ ओकर सही छवि पेश करे के, ले दही से हट के!\nजानत बानी कि एहमें खरचा बा. बाकिर मुर्दा पर जइसन नव मन तइसे सौ मन. एगो सूतल आग के खोरल जरूरी लागत बा. एहसे पन्द्रह अगस्त से हर हफ्ता पन्द्रह सौ रुपिया के पुरस्कार देबे के योजना बनवले बानी. ई पुरस्कार फर्स्ट डे फर्स्ट शो देख के ओह फिलिम के समीक्षा लिखे वाला सबले बेहतरीन समीक्षक के दिहल जाई. अगर कवनो समीक्षा बेहतर ना लागल त ई पुरस्कार सगरी समीक्षकन का बीच बाँट दिहल जाई, बशर्ते ऊ समीक्षा तरीका से लिखल होखे. प्रकाशित सगरी समीक्षा कर दिहल जाई जेहसे पाठको लोग तय कर सके कि वास्तव में कवनो समीक्षा पुरस्कार लायक रहल कि ना. हर समीक्षा का साथ कम से कम एगो फोटो होखल जरूरी बा जवन ओह फिलिम के पोस्टर देखावत सिनेमाघर के हो सकेला भा कवनो दोसर काम लायक फोटो. फोटो तबहिये प्रकाशित होखी जबन ऊ ओह लायक होखे. समीक्षा हर हाल में शुक के रात तक आ जाए के चाहीं. शनिचर भोर का बाद मिले वाली समीक्षा एह योजना में शामिल ना कइल जाई.\nएह पुरस्कार योजना में शामिल होखे के कवनो शर्त नइखे आ ना कवनो तरह के शुल्क देबे के बा. ई पूरा तरह से खुलल प्रतियोगिता बा जवना में जेही चाहे से ही शामिल हो सकेला. हँ कवनो प्रचारक भा उनुकर निकट संबंधी एह में शामिल ना हो सकसु. हर समीक्षा का साथे लेखक के ई एलान होखे के चाहीं कि ऊ कवनो तरह से ओह फिलिम से जुड़ल कवनो आदमी भा संस्था से नइखे जुड़ल. दोसरे समीक्षा के भाषा लेखक के इलाका के बोलचाल वाली भोजपुरी होखल जरूरी बा. अगर टाइप करे में दिक्कत होखे त हाथ से लिख के ओकरा के स्कैन करा के भेजल जा सकेला. भोजपुरी का अलावे दोसरा कवनो भाषा में लिखल समीक्षा एह प्रतियोगिता में शामिल ना कइल जाई. समीक्षा के संपादित करे के हमरा पूरा अधिकार बा जवना के चुनौती ना दिहल जा सके.\nई योजना एगो प्रयोग ह जवना के कबहियो बन्द कइल जा सकेला, नियम कायदा बदलल बनावल जा सकेला, पुरस्कार के राशि घटावल बढ़ावल जा सकेला. बाकिर कवनो बदलाव ओह घोषणा के बादे से लागू होई. कवनो हाल में पुरस्कार के कुल राशि पहिले से घोषित राशि से अधिका ना हो सके. एह मामिला में अँजोरिया के फैसला अंतिम होई जवना पर कवनो विवाद खड़ा ना कइल जा सके.\nदेखल जाव कि जवन पाठक लोग दू लाइन के टीका टिप्पणी लिखे में कतरालें ओह लोग के कइसे उत्साहित कइल जा सके एगो पूरा लेख लिखे के.\nसंपादक प्रकाशक, अँजोरिया वेबसाइट समूह\n"खुद्दार" के संगीत वेव म्यूजिक पर जारी भइल\n2 thought on “ले दही…”\nhi this is ABHAY PANDEY FROM LUCKNOW age18 want to beachance bhojpuri film\nto see my pics open my facebook profile\nLeaveaReply to abhay pandey\tCancel reply


टटका खबर, अतवार, २१ मार्च – Anjoria\nMar 21, 2010 news in bhojpuri, टटका खबर\nडेविड हेडली भारत के ना सँउपल जाई, कहलस अमेरिका\nअमेरिकी प्रशासन के कहनाम बा कि भारत चाहे त डेविड हेडली से पुछताछ कर सकेला बाकिर ओकरा के भारत के ना सँउपल जाई. एने गृहमंत्री राष्ट्रीय जाँच एजेन्सी के डेविड से पुछताछ करे के तइयारी करे के निर्देश दिहले बाड़े. इहो कहले बाड़न कि डेविड हेडली के कबूलनामा से पाकिस्तान के सबक लेबे के चाहीं आ सगरी षडयंत्रकारियन का खिलाफ कार्रवाई करे के चाहीं.\nगिरिजा प्रसाद कोइराला के निधन\nनेपाली राजनीति के महापुरुष पूर्व प्रधानमंत्री गिरिजा प्रसाद कोइराला के लमहर बीमारी का बाद निधन हो गइल. दिवंगत नेता के नेपाल के सगरी राजनीतिक दल अलगा अलगा बइठका कर के कोइराला के श्रद्धांजलि दिहलें, कहल गइल कि नेपाल के नया संविधान लिखे का तरफ एकजुट प्रयासे उनका खातिर सही श्रद्धांजलि होखी.\nनरेन्द्र मोदी आज जाँच दल का सोझा पेश ना होखिहन\nगुजरात दंगा के जाच कर रहल विशेष जाँच दल पूर्व सांसद एहसान जाफरी का बेवा का शिकायत पर नरेन्द्र मोदी के समन भेज के आजु अपना सोझा हाजिर होखे के कहले रहुवे. बतावल जा रहल बा कि नरेन्द्र मोदी ओह समन के कवनो जवाब नइखन दिहलें आ शायद आजु हाजिरो ना होखीहन.\nसज्जन कुमार का खिलाफ मुकदमा चलावले जाई\nसाल १९८४ के सिक्ख विरोधी दंगा के एगो मामिला में पूर्व कांग्रेसी सांसद सज्जन कुमार पर मुकदमा चलावे के आदेश कोर्ट दिहले बा. सज्जन से जुड़ल दू गो मामिला काल्हु विशेष अदालत के सँउप दिहल गइल. सज्जन कुमार के उहो अरजी खारिज कर दिहल गइल जवना में ऊ कुछ कागजातन के माँग कइले रहलें. अब सज्जन कुमार आ दोसरा आरोपियन के २७ मार्च के कोर्ट में हाजिर होखे के कहल गइल बा.\nगोवा के कांग्रेसी सरकार पर राजनीतिक संकट\nगोवा के कांग्रेस नीत गठबन्धन सरकार पर संकट मँडरा रहल बा. सात गो विधायक जवना में छह गो मंत्री बाड़े बइठक कर के तय कइले बाड़न कि सरकार के समर्थन ना दिहल जाई. ओह लोग के कहनाम बा कि मुख्यमंत्री एगो मंत्री के हटावे के कोशिश कर रहल बाड़े. मुख्यमंत्री दिगम्बर कामत के कहनाम बा कि राकांपा केन्द्र आ महाराष्ट्र में कांग्रेस के सहयोगी दल बा आ गोवो में ऊ सरकार का खिलाफ ना जाई, अइसन ना माने के कवनो कारण नइखे.\nमहिला आरक्षण विरोधी बोर्ड में पहिले से बेसी महिला सदस्य\nमुस्लिम पर्सनल लॉ बोर्ड में अब पांच गो महिला सदस्य रहीहें. पहिले एके गो महिला सदस्य रहली. कार्यकारिणी में अब ५१ गो सदस्य रहीहें जवना में से दस गो के अध्यक्ष खुदे नामित करीहें. नदवा कालेज में चल रहल २१ वां सालाना अधिवेशन में मौलाना सैय्यद राबे हसनी नदवी के लगातार तीसरका बेर बोर्ड के अध्यक्ष बनावल गइल बा.\nबनारस के डा॰डी॰पी॰सिंह हत्याकाण्ड के आरोपी बरी हो गइलें\nअढ़ाई साल पहिले बनारस के डा॰डी॰पी॰सिंह के गोली मार के हत्या कर दिहल गइल रहे. बाद में डाक्टर लोग आन्दोलित भइल त पुलिस डा॰डी॰पी॰सिंह के पत्नी डा॰शिल्पी राजपूत के मुख्य आरोपी बना दिहलस. फास्ट ट्रैक कोर्ट काल्हु डा॰ शिल्पी समेत सगरौ आरोपितन के बाइज्जत बरी कर दिहलसि. अदालत में दाखिल सीबीसीआईडी के रिपोर्ट में पुलिसिया कहानी के झूठ बतवले रहे आ विवेचना अधिकारी का खिलाफ विबागीय कार्रवाई के संस्तुति कइले रहे.\nफ्लाइंग सिक्ख का नाम से मशहूर मिल्खा सिंह पर बालीवुड एगो बड़हन फिल्म बनावे जा रहल बा जवन कि कवनो खिलाड़ी का जीवन पर बने वाली पहिलका फिल्म होखी. एह फिल्म के निर्माण राकेश मेहरा करीहन आ पटकथा लिखिहें प्रसून जोशी. अपना जीवन पर फिल्म बनावे खातिर ७५ साल के मिल्खा सिंह महज एक रुपया के शुल्क लिहले बाड़े. मिल्खा सिंह आजकाल पंजाब सरकार में खेल निदेशक का पद पर बाड़े. फिल्म के नाम राखल गइल बा भाग मिल्खा भाग.\nअयोध्या में मस्जिद बनावे के साजिश हो रहल बा\nभाजपा के राष्ट्रीय उपाध्यक्ष विनय कटियार काल्हु कानपुर में कहलें कि बसपा आ सपा अयोध्या मे रामजन्मभूमि पर मस्जिद बनवावे के साजिश करत बाड़ी सँ जवना के सफल ना होखे दिहल जाई. कहलें कि ओहिजा सिर्फ मन्दिर बनावल जा सकेला दोसर कुछ ना बने दिहल जाई. इहो कहलन कि रामनवमी का दिने अयोध्या में साधु संतन का साथे बतिया के अगिला योजना के फैसला कइल जाई.\nआजु आईपीएल के दू गो नया टीम के एलान हो सकेला\nआईपीएल में दू गो नया टीम खातिर लगावल गइल बोली के आज फैसला हो सकेला आ दू गो नया टीम के एलान हो सकेला. नीलामी में बोली लगावे खातिर एक करोड़ डॉलर के अग्रिम राशि जमा करे के पड़ी. सफल बोली लगावे वाला आठ गो शहर, पुणे, अहमदाबाद, कानपुर, नागपुर, इंदौर, कटक, ग्वालियर, आ विशाखापत्तनम, में से कवनो का नाम पर टीम बना सकेलें. ओने काल्हु भइल एगो मैच में राजस्थान रॉयल्स कोलकाता नाइट राइडर्स के ३४ रन से हरा के आपन पहिलका जीत दर्ज कर लिहलस\nOne thought on “टटका खबर, अतवार, २१ मार्च”\nWe are missing the link of JAGRAN NEWS (Districtwise), it was adding useful value to the site, please restore, we are badly missing this.


परिवार के लड़ाई परिवार से – बतंगड़ – 94 – Anjoria\nअगस्त 4, 2018 परिवार, बतंगड़, लोकसभा चुनाव\nअगिला लोकसभा चुनाव में अब सालो भर नइखे रहि गइल. अबकि के चुनाव देश के जीवन मरण के सवाल होखे जा रहल बा एहसे सभकर जिम्मेदारी बा कि आपन निजी फायदा-नुकसान से उपर उठिके देश के फायदा-नुकसान का बारे में सोचत आपन भोट देव. दुनु तरफ परिवारे बाड़ी सँ. भा कहीं त एक तरफ परिवारने के गिरोह बा आ दोसरा तरफ एगो समिलात वाला बड़हन परिवार. एक तरफ हेराल्ड घोटाला, टूजी घोटाला, थ्रीजी घोटाला, कोयला घोटाला, चारा घोटाला, टोंटी घोटाला, सारधा घोटाला वगेरह घोटालन से जुड़ल परिवारन के गिरोह बा त दोसरा तरफ संघ परिवार जे पूरा देश के लोगन के आपने परिवार मानेला आ सभका दुख में दुखी आ सुख में सुख महसूस करेला. एक तरफ तरह-तरह के जमानत पर चलत लोगन के झुण्ड बा त दोसरा तरफ अइसन करमकाठ लोग बा जेकरा खिलाफ पूरा जोर लगवला का बावजूद यूपीए सरकार कवनो आरोप अदालत में ना ठहरा सकल. जेकरा खिलाफ कुकुरबझाँव करे में माहिर चैनलन के एंकर बारह बरीस ले लगातार अभियान चला के ओकर छवि बिगाड़ें के कोशिश कइलन बाकिर बारो ना टेढ़ करि पवलें. जेकरा पर चार बार मुख्यमंत्री आ चार बरीस से पीएम रहला का बावजूद कवनो करिया दाग ना लगा पवलें देश के विरोधी गोल.\nरउरा सोचत होखब कि ई बतगंड़ा त हमेशा से मोदी भक्त रहल बा आ ई संघ परिवार का खिलाफ ना त कुछ बोल सके ना लिख सके. त आजु हम संघ परिवारे के कुछ खिंचाई करे के मन बनवले बानी. कवनो परिवार अइसन ना होखे जवना के एकाध गो बेकत अनेरिया भा विघ्नकारी ना होखसु. संघो परिवार में अइसनका लोग मौजूद बा. बाकिर समिलात परिवार का चलते ओह लोग के कमजोरी आ अवगुण लुकाइल रहेला भा लुकावल आसान होखेला. संघ परिवार में कतना बेकतन के कतना झुण्ड बा ई कुछेके लोग बता सकेला. अधिकतर लोग के पते नइखे कि कवन संगठन संघ परिवार के ह आ कवन एह परिवार के बेकत बुझइला का बावजूद एकर असली बेकत ना ह. एही चलते इन्दिरा जइसन तानाशाह का आपातोकाल में दूरदर्शन पर संघ परिवार के कुछ संगठन के गतिविधि खुलेआम देखावल संभव हो जात रहुवे.\nदोसरे संघ बाकायदा योजना बना के अपने लोग के अपने में लड़वावत रहेला. गजब त ई रहेला के ई बात लड़ेवालन के छोड़ अधिकतर लोग के मालूमे ना हो पावे. काहे कि अगर मालूम हो जाई त लड़वला से फायदा का होखी. पिछला दिने विदेश मंत्रालय के एगो फैसला से विदेश मंत्री सुषमा स्वराज के जम के किरकिरी भइल सोशल मीडिया पर. आ ऊ जे बाड़ी कि आपन गलती ना मानत हेहरई पर उतरि गइली आ उनुकर दोष देखावे-बतावे वालने के दोषी ठहरावे लगली. मौका देखि संघ विरोधी जमात के ममता जइसन नेता-नेतइनो लोग एह मामिला में कूद पड़ल आ सुषमा का तरफदारी करे लागल. कुछ दिन बाद जब नीतीन गडकरी, राजनाथ सिंह जइसन भाजपाईओ लोग सुषमा के तरफदारी करे उतरल त सोचनी कि ई मोदी विरोधी चौकड़ी आपन खेल खेलत बा. बाकिर माथा तब ठनकल जब संघ के प्रवक्ता रहि चुकल आ एह घरी संघ के कश्मीर प्लान के संचालन करत रामममाधव सुषमा के तरफदारी क दिहलन. एकरा बाद साफ हो गइल कि सुषमा संघ के प्लान का हिसाब से आपन किरदार करत बाड़ी आ हम चुपा गइनी आ सोचनी कि प्लान छोड़ खेल के आनन्द लीहल जाव.\nकाहे कि आखिर में बतिया पंचे के मानल जाई बाकिर खूंटवा रहिए पर गाड़ल जाई. भारत में जदि रहे के बा त वंदेमातरम कहहीं के होई.


(अतवार, 18 दिसंबर)\nकड़ाका का जाड़ा का चलते राज्य के सगरी स्कूलन के अगिला आदेश ले बंद राखे के कहलसि सरकार. स्कूल खोले के फैसला जाड़ा के प्रकोप देख के कइल जाई. जाड़ा का चलते राज्य में अलग अलग जगहा मिला के अबही ले करीब बीसेक लोग मर चुकल बा.\nपूर्वी चंपारण के झरोखर थाना इलाका में अरूणा नदी पुल का मुहाना पर एगो बस पलट गइला से दू दर्जन सवारी घवाहिल गइले. लोग नेपाल से आँख के इलाज करा के लवटत रहे. घवाहिलन के मोतिहारी अस्पताल में भरती करावल गइल बा.\nबक्सर कोर्ट परिसर से एगो कुख्यात अपराधी शेरू सिंह के फरार हो गइला का मामिला में नगर थाना के आरक्षी निरीक्षक निसार अहमद के निलंबित कर दिहल गइल बा.\nगुड़गाँव में होखत सब जूनियर राष्ट्रीय हॉकी प्रतियोगिता में बिहार के टीम तमिलनाडु के टीम के एक का मुकाबिले पन्द्रह गोल से हरा के सेमीफाइनल में चहुँप गइल. सोमार का दिने बिहार के मुकाबिला ओडिशा के टीम से होखी.\nनीतीश कुमार फेरू कहले बाड़न कि कवनो घूसखोर आ भठियारा का साथ नरमी ना बरतल जाई. कहलन कि बिहार के लोकायुक्त सीएम से लिहले चपरासी तक के भठियरपन के मामिला के जाँच करीहें. राज्य में दर्जनो भठियारा अधिकारियन के संपत्ति जब्त करे के प्रक्रिया चालू बा.\nदरभंगा में होखत निषाद पंचायत के संबोधित करत सुशील मोदी कहलन कि राज्य में मछली के उत्पादन अगिला पाँच साल में तिगुना कर दिहल जाई.


केन्द्र सरकार अब पैंसठ अरब बचा ली लुटेरन से – टटका खबर\nकेन्द्र सरकार आधार कार्ड का जरिए सब्सिडी के रुपिया सीधे खाता में भेजल शुरु क दिहले बिया जवना चलते एकर लूट बंद हो गइल बा. विश्व बैंक हिसाब लगवले बावे कि एह तरीका से भारत सरकार हर साल करीब पैंसठ अरब रुपिया बचा लीहल करी जवना के बाद में बेहतर इस्तेमाल कइल जा सकी.\nवाशिंगटन में पेश विश्व बैंक के सालाना रपट डिजिटल डिविडेंड्स जारी करत घरी विश्व बैंक के प्रमुख अर्थशास्त्री कौशिक बसु ई बात कहलन. कहलन कि एकरा से सरकारी सेवा सुगम आ सुलभ हो गइल बाड़ी सँ.\nएने रिजर्व बैंक साफ कहले बावे कि सबसिडी लेबे ला आधार कार्ड होखल जरुरी नइखे. सुप्रीम कोर्टो के आदेश इहे बा कि आधार कार्ड के इस्तेमाल आ बैंक खातन के आधार संख्या से जोड़ल पूरा तरह से लेबे वाला का मन पर बा. आ एकरा के जबरदस्ती ना कइल जा सके.\nTags: आधार कार्ड, सबसिडी


When there was talk of making Lalu Yadav s daughter Rohini Acharya as deputy CM Know Story Bhojpuri में पढ़ें, रोहिणी आचार्या के डिप्टी सीएम बनावे के जब चलल रहे चरचा– News18 Hindi\nBhojpuri में पढ़ें, रोहिणी आचार्या के डिप्टी सीएम बनावे के जब चलल रहे चरचा\nलालू यादव की बेटी रोहिणी आचार्या विवाद की वजह से चर्चा में हैं.\nदू गो पूर्व मुखमंतरी के परिवार ट्वीटर पs अइसन लड़ रहल बा कि मान मरजादा के धज्जी उड़ गइल बा. सगरे रोहिणी अउर दीपा मांझी के ही बतकही हो रहल बा. दू गो बड़का घराना के औरत ट्वीटर पs कतना फूहर-फूहर बात लिख रहल बा लोग. का इहे सभ बात लिखे खातिर ट्वीटर अउर फैसबुक बा ?\nLast Updated : May 24, 2021, 14:21 IST\nसुकन्या सेवा समिति के संजोजक कुसुम के मोबाइल बहुत देर से बाजत रहे. उनका आवे-आवे में फोन कट गइल. कुसम देखली तs सुनैना के फोन रहे. सुनैना अउर कुसम एक्के साथे काम करत रहे लोग. बहुत अपनापन भी रहे. कुसम फोन लगावे के सोचते रही कि फेन घंटी बाजल. कुसम फोन उठवली तs सुननैना के आवाज आइल, अरे कहां बाझल रहू ? कल्याणी दीदी मास्क के पूछत रही. केतना तइयार भइल बा ? कुसम कहली, परसान मत होखs, टाइमे पs मिल जाई. अरे का कहीं ? ऐह घरी दिन तs मोबाइले में कट जाता. दू गो पूर्व मुखमंतरी के परिवार ट्वीटर पs अइसन लड़ रहल बा कि मान मरजादा के धज्जी उड़ गइल बा. सुनैना कहली, अरे हां, अबहीं तs सगरे रोहिणी अउर दीपा मांझी के ही बतकही हो रहल बा. दू गो बड़का घराना के औरत ट्वीटर पs कतना फूहर-फूहर बात लिख रहल बा लोग. का इहे सभ बात लिखे खातिर ट्वीटर अउर फैसबुक बा ? का रोहिणी अउर दीपा सांसद-बिधायक बने खातिर ई बितंडा खाड़ा कइले बाड़ी ? लेकिन ई रवइया रही तs राजनीत में कइसे गुजारा होई ?\nदू पूर्व सीएम के घराना कवना राह पs ?\nकुसुम, सुनैना अउर कल्याणी मास्क बांट के अइली तs बइठ के बतियावे लागल लोग. कल्याणी कहली, एह घरी रोहिणी-दीपा के झगरा कोरोना महामारी से भी बड़ खबर बन गइल बा. ई हाल देख के हमरा एगो प्रसंग इयाद आवत बा. एक बेर ब्रह्मा जी नारद मुनि से पूछले, रउआ तs तीनों लोक के भरमन करीना. मनुष्य के जीवन में कवन रस सबसे उत्तम बा ? तब नारद जी बिना बजा के कहले, हे सिरिस्टीकरता, मानव जीवन में निंदारस सबसे उत्तम रस बा. मनुष्य सदगुण से अधिक दुरगुन के बखान में आनंद के अनुभूति करेला. जब ट्वीटर पs थूर देंगे, ठीक कर देंगे लिख के एक दोसरा के घर के इज्जत उछालल जाई तs लोग एह निंदारस के आनंद उठइबे करिहें. ई बात सुन के सुनैना कहली, हमरा अचरज होत बा कि डॉक्टरी पढ़े वला रोहिणी अउर मोटरसैकिल से अस्कूल जाये वला दीपा कइसे अतना खराब-खराब बात लिख रहल बाड़ी ?\nरोहिणी के जब डिप्टी सीएम बनावे के चलल रहे चरचा\nकल्याणी कहली, इहे रोहिणी के चार साल पहिले कतना पढ़ल-लिखल, शांत अउर समझदार मानल जात रहे कि उनका के डिप्टी सीएम बनावे के चर्चा शुरू हो गइल रहे. 2017 में तेजस्वी जादव बिहार के डिप्टी सीएम रहन. लेकिन जब रेलवे टेंडर घोटाला के मामला गरमाइल अउर तेजस्वी जादव पs बेनामी सम्पत्ति अरजित करे के आरोप लागल तs राजद में हलचल मच गइल. कहल जाला कि नीतीश कुमार तेजस्वी के सामने शर्त राख देले कि चाहे तs ऊ एह मामला में सभके सामने सफाई देस आ ना तs डिप्टी सीए के पोस्ट से इसतीफा देस. राजद में एह बात पs बिचार होखे लागल रहे कि अगर तेजस्वी के इसतीफा देवे के पड़ जाई तs लालू परिवार से केकरा के डिप्टी सीएम बनावल जा सकेला. तब रोहिणी आचार्य के नांव सबसे आगा आइल रहे. रोहिणी अपना पति समरेश सिंह अउर तीन बच्चा के साथे सिंगापुर में रहत रही. सौफ्टवेयर इंजीनियर उनकर पति सिंगापुर के बड़ कंपनी में मैनेजिंग डायरेक्टर रहन. रोहीणी पs भरस्टाचार के कवनो आरोप ना रहे. डॉक्टरी पढ़ल रही. राजनीतिक बिबाद से दूर बिदेश में रहत रही. एह से उनका के सबसे सुटेबुल कंडिडेट नल गइल. लेकिन बाद में फैसला भइल कि तेजस्वी इसतीफा ना दिहें. एह से अइसन कवनो नौबत ना आइल.\nरोहिणी कहले रही, राजनीति में ना आइब\nकुसम पुछली, का रोहिणी राजनीति में उतरे के तइयारी कर रहल बाड़ी ? ऐह सवाल के जबाब में कल्याणी कहली, 2019 में भी बहुत तेज चर्चा चलल रहे कि रोहिणी राज्यसभा सांसद बने खातिर राजनीतिक गितिबिधि बढ़ा देले बाड़ी. लेकिन ऊ एह बात के खंडन कर देले रही. रोहिणी कहले रही, सोशल मीडिया पs लिखला अउर राजद के समर्थन करे मतलब ई नइखे कि हम एमपी-एमेले बने खातिर ई सभ कर रहल बानी. हम मीसा दीदी, तेज-तेजस्वी अउर पापा के मदद करत रहब. हमरा राजनीति में आवे के कवनो बिचार नइखे. मीसा भारती जइसन ही रोहिणी के भी जमशेदपुर के महात्मा गांधी मेडिकल कौलेज में टाटा के कोटा से नांव लिखावल गइल रहे. रोहिणी जब एमबीबीएस के पढ़ाई करते रही तब्बे उनकर शादी सौफ्टवेयर इंजीनियर समरेश सिंह से हो गइल रहे. समरेश सिंह के पिताजी राय रणविजय सिंह इनकम टैक्स औफिसर रहन. रणविजय सिंह लालूजी साथे कौलेज में पढ़ल भी रहन. शादी के समय समरेश सिंह अमेरिका में नौकरी करत रहन. अब ऊ सिंगापुर के मल्टीनेशनल कंपनी में मैनेजिंग डायरेक्टर बाड़े. रोहिणी शुरुए से ट्वीटर पs लालू जादव के समर्थन में आपन बिचार राखत रही. लेकिन अबकी बेर उनका भासा अउर भाव बहुत बदल गइल बा.\nदीपा मोटरसैकिल से जात रही अस्कूल\nसुनयना कहली, दीपा भी तs बिहार के पूर्व मुखमंतरी के बहू बाड़ी. उनकर पति संतोष कुमार सुमन बिहार सरकार में मंतरी बाड़न. दीपा के माई ज्योति देवी बिधायक बाड़ी. जीतन राम मांझी दलित समाज के बहुत बड़हन नेता मानल जाले. लेकिन एकरा बादो दीपा जाति सूचक शब्द लिख के ट्वीट कर रहल बाड़ी. एकरा के केतना सही कहल जा सकेला ? तब कल्याणी कहली, रोहिणी जवन भासा के इस्तेमाल कर रहल बाड़ी, दीपा भी उहे भासा में जबाब दे रहल बाड़ी. ई बेलकुल गलत बा लेकिन सुने वला के बा ? दीपा जिला परिषद के सदस्य रह चुकल बाड़ी. दीपा शुरुए से साहसी लइकी रहल बाड़ी. जब ऊ हाईअस्कूल में रही तब ऊ राजदूत मोटरसौकिल से पढ़े खातिर जात रही. उनकर गांव बापूग्राम से फतेहपुर हाईअस्कूल के दूरी 10 किलोमीटर रहे. दीपा ओह जमाना में मोटरसैकिल चलावत रही जब लइकी सैकिल चलावे के हाल ना जानत रही. दलित परिवार के लइकी खातिर तs ई अउर हिम्मत के काम रहे. आज से 25-30 साल पहिले गांव के केतना लइकी मोटरसाइकिल चलावत रही ? आज दीपा भिरी 65 लाख से अधिक के सम्पत्ति बा. रोहिणी अउर दीपा भिरी शोहरत, दौलत सभ बा लेकिन मरजादा के खेयाल तनिको नइखे. कल्याणी चुप भइली तs कुसुम कहली, अतना कहला सुनला के बादो अगर बात खतम हो जाइत तs गनिमत रहे. पता ना कब ई बात राफ- साफ होई ? (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


गया पहुंचली गुजन पंत – Anjoria\nगया पहुंचली गुजन पंत\nभोजपुरी सिनेमा के हॉट क्वीन गुंजन पंत पिछला दिने बिहार के गया जिले से लवटला का बाद कहत बाड़ी कि बिहार जइसन प्रदेश नइखी देखले. एहिजा के लोग बहुते मिलनसार होला. गुंजन पंत बिहार के गया जिला में अपना फिल्म ‘धूम मचईलऽ राजा जी’ के शूटिंग करे गइल रही. फिल्म में उनुकर नायक बाड़े लोक गायक छोटू छलिया. एह दुनु जने, छोटू छलिया आ गुंजन पंत, के केमिस्ट्री देखे लायक रहल. छोटू गुंजन पंत को खूब घुमवलन. लिट्टी चोखा, इमरती खिअवलन आ चना के सतुआ के लस्सी पिअवलन. गुंजन पंत के बहुते लाजवाब अउर यम्मी टेस्ट लागल एह सब के. कहली कि लिट्टी चोखा खातिर त अबहियो मुंह में पानी आवत बा.\n‘धूम मचईलऽ राजा जी’ के निर्माता हउवें चुनमुन पंडित. जिनका ‘किसना कईलस कमाल’ जइसन सुपर डुपर हिट भोजपुरी फिल्म में गुंजन काम कर चुकल बाड़ी. चुनमुन पंडित के कहना बा कि गुंजन पंत कमाल के एक्ट्रेस हई आ उनुका साथे बेफिकिर होके काम कइल जा सकेला. एहू फिलिम के शूटिंग बिना कवनो परेशानी पूरा हो गइल. एह फिल्म में गुंजन पंत के कई लुक देखे के मिली. बिल्कुल हॉट से लेके गाँव के सिधवा लड़िकी ले.\nकुणालो सिंह बन गइलन रिंकू घोष के फैन\nसंजय पांडे के तीन गो फिलिम ला साईन कइले जितेश दुबे


ओरहन का पाग में यादों की गठरी – Anjoria\nजुलाई 18, 2021 आशारानी लाल, यादों की गठरी\nडॉ आशारानी लाल के लिखल उनुका दाम्पत्य जीवन के यादगारन के आत्मकथात्मक किताब यादों की गठरी पढ़े के मिलल त लाख चहला का बादो एके बेर में ना पढ़ पवनी. काहें कि ओतना वेदना एक घोंट में पी जाए ला आदमी के नीलकंठ बने के पड़ी. आ वइसन नीलकंठ होखल सहज नइखे. पुरा किताब पढ़े का दौरान कई बेर आपन रोआई रोकल मुश्किल हो गइल. किताब में जतना लिखाइल नइखे ओहसे अधिका पढ़े के गलती रोकतो रोकत हो जात रहुवे.\nहिन्दी आ भोजपुरी के जानल मालन साहित्यकार डॉ आशारानी लाल के एह किताब का बारे में कुछ कहला से पहिले अपना बारे में बतावत जरुरी बा. हम ना त साहित्यकार हईं ना भाषाविद्. चिकित्सा विशेषज्ञ होखला का चलते अपना पढ़ाईओ का दौरान भाषा विज्ञान पढ़े के मौका ना मिलल. भोजपुरी से छोह का चलते अँजोरिया के प्रकाशन शुरु कइनी त बहुते लिखनिहारन से बातचीत करे के मौका मिलल, ओह लोग के लिखलका के अँजोरिया पर अँजोर करत गइनी त कुछ कुछ बुझाए लागल. आजु पहिला बेर कवनो किताब के समीक्षा लिखे के दुस्साहस कइले बानी. गलती होखहीं के बा आ एहसे पहिलहीं लेखिका समेत सभका से माफी माँग लेत बानी. जवन लिखे जात बानी ओकरा के एगो सामान्य पाठकीय प्रतिक्रिया का रुप मे लीहल जाव, समीक्षा का रुप में ना.\nकरीब आठ दशक के जिनिगी में छह दशक के दाम्पत्य जीवन के उरेहत डॉ आशारानी लाल एहमें कवनो बनावट नइखी बुनले. बुने के कोशिशो नइखी कइली. मन के वेदना सामने आवत गइल बा आ ओकरा के जस के तस लिपिबद्ध करत गइल बाड़ी लेखिका. पूरा पढ़त कई बेर हमरा आपन माई याद आइल त कई बेर आपन जीवन संगिनी. संगिनी त साथही बाड़ी माई चलि गइल. जतना भोगलसि भगवान जनि करसु कि कबो केहू दोसरा के भोगे के पड़े. वैधव्य आ बुढ़ापा दुनु औरत के तूड़ के राख देला. बंगला भा कोठी कतनो बड़ रहे ओकरा अपना कोठरी में अकेले जिए के पड़ेला. कोठरिओ तब जब ऊ खुश किस्मत होखो. ना त दलान भा ओसारा में कवनो अलंग फेंकल खटिया भा चउकी पर आपन अभिशप्त जिनिगी जिए के पडेला. शायद एही से कहल जाला कि सुभागी सुहागिने मर जाले. हालात विधुर बुढ़वो ला बहुत कुछ अइसने होला बाकिर ऊ मरद होखला का मजबूरी में रोइओ ना सके. चिल्लात रहेला, भलही केहू सुने भा ना.\nधन संपति परिवार से भरल घर में अकेले जीयल, अपना सगरी इच्छा के मार के तोस कइल सहज ना होखे. होखिओ ना सके. बाकिर ओकरा के जिए के पड़ेला. आ एह दौरान ओकरा बेर बेर अपना सुहागिन जिनिगी के याद आवत रहेला. अपना मन के वेदना ऊ उनुके से ओरहन का रुप में मने मन सुनावत रहेले, भलहीं ऊ सुनसु भा ना. एह किताबो में हमरा ओही वेदना के अनुभन भइल आ हम त इहे कहब कि हर मरद के – चाहे ऊ बेटा होखे भा भतार – एक बेर एह किताब के जरुर पढ़े के चाहीं. पढ़ लेब त औरत के समुझल कुछ आसान हो जाई आ रउरा जिनिगी के ओह औरत के शायद अतना वेदना ना बेधी. एकरा के आपन जिम्मेदारी मानल बेमतलब ना रही, एगो औरत के जीयल सहज बना के हमनियो का आपन जिनिगी सुधार सकीलें.\nयादों की गठरी किताब कल्याणी शिक्षा परिषद्, 3320-21, जटवाड़ा, दरियागंज, नयी दिल्ली – 110002 से प्रकाशित भइल बा. कड़ा जिल्द में करीब 100 पन्ना के एह किताब के दाम 250 रुपिया राखल गइल बा.


सगरी खबर भोजपुरी में (अतवार, 21 जून 2015) – टटका खबर\nआजु 21 जून का दिने दुनिया भर के 191 देशन में विश्व योग दिवस मनावल गइल. दिल्ली के राजपथ पर पीएम मोदी का संगे नाहियो त 37 हजार लोग एक जगहा पर योग क के एगो रिकार्ड बना दीहल. दिल्ली के राजपथ पर भइल पीएम के कार्यक्रम में दिल्ली के मुख्यमंत्री अरविन्द केजरौवालो शामिल भइलें. देश के मान सम्मान के अतना खास दिने कांग्रेस अध्यक्षा सोनिया गाँधी आ उपाध्यक्ष राहुल गाँधी देश छोड़ के पता ना कवना विदेश में पता ना कवन काम करत बा लोग. पूरा सोनिया खानदान आज का दिने विदेश में बा. कहाँ बा लोग, का करे गइल बा लोग, एह बारे में ना त कवनो जानकारी देले बा लोग ना हर बात पर कुकुर लेखा भूकें वाला नेशनल टीवी मीडिया के भुकनिहार.\nशशि थरुर के कोच्ची टीम के खुलासा का बाद ललित मोदी से खार खइले कांग्रेसी परिवार का साथही दाउद गैंगो ललित मोदी के जान के पियासल बन गइल. आ एह खतरा से बाचे खातिर ललित मोदी के विदेश भागे पड़ल. अब खबर आइल बा कि पिछला साल लंदन में उनकर मुलाकार मुंबई पुलिस आयुक्त राकेश मारिया से भइल रहुवे जिनका से ललित मोदी आपन जान बचावे के गुहार लगवले रहलें. आ टीवी के भुकनिहार अब एकरो के आपन मुद्दा बना लेले बाड़े.\nदिल्ली खातिर आजु के दिन बहुत सुहावना बन गइल जब राजपथ पर योग का आयोजन का तुरते बाद जम के बरखा भइल. दिन भर बदरी छपले रहला के अनुमान बतवले बावे मौसम विभाग.\nकेन्द्रीय मानव संसाधन विकास मंत्री स्मृति ईरानी यूपी के प्रतापगढ़ के एगो मजदूर के दू गो बेटन के आईआईटी में दाखिला के फीस माफ करा दिहले बाड़ी. खबर आइल रहुवे कि ओह मजदूर के अतना बेंवत नइखे कि ऊ एह लोग के दाखिला के फीस के जुगाड़ बइठा सको. एकरा पहिले इहो बतावल गइल रहुवे कि राहुल गाँधी फोन पर बतियवले रहले एह लड़िकन से आ सहायता के भरोसा दिहले रहलें बाकिर कुछ करे का पहिलही विदेश में फेरू कुछ दिन का अज्ञातवास पर चल गइले.\nफिल्म डायरेक्टर आ ‘पीपली लाइव’ खातिर मशहूर भइल अनुषा रिजवी के मरद महमूद फारूकी के एगो अमेरिकी नवहिन से रेप करे का आरोप में दिल्ली पुलिस गिरफ्तार कर लिहले बिया. ऊ नवहिन आरोप लगवले बाड़ी कि ओकर रेप दिल्ली के सुखदेव विहार इलाका में भइल रहुवे आ एकर केस 19 जून के लिखावल गइल. पुलिस ओही दिने फारूकी के गिरफ्तार कर लिहलसि आ शुक का दिने अदालत में हाजिर करा के छह दिन के न्यायिक हिरासत में जेल भेज दिहलसि.\nशनिचर का दिने भइल हाकी मैच में भारत के पुरूष टीम फ्रांस के टीम के3बनाम2गोल से हरा दिहलसि. कुछ देर ले त अइसने लागत रहुवे कि फ्रांस के टीम भारत के बरोबरी पर रोके में सफल हो जाई बाकिर खेल के 58 वां मिनट में गोल क के भारत मैच जीत लिहलसि. हालांकि भारत के महिला टीम मेजबार बेल्जियम के टीम से 1 बनाम शून्य गोल से हार गइल.\nबिहार के मैट्रिक रिजल्ट में जमुई के सिमुलतला आवासीय विद्यालय के पहिलके बैच कमाल कर दिहलसि आ टाप टेन में शामिल 31 गो परीक्षार्थियन में से 30 गो एही स्कूल के रहले. बतावल जात बा कि एह विद्यालय के विद्यार्थियन के कापी तीन तीन बेर जँचवावल गइल.\nबिहार के राजधानी पटना के मोइनुल हक स्टेडियम में भइल योग समारोह में भाजपा के राष्ट्रीय अध्यक्ष अमित शाह का साथ ही बिहारो भाजपा के बड़का नेता मौजूद रहले. हालांकि अमित शाह मंच पर रहला का बावजूद योग ना कइलन. जदयू के निहोरा पर चुनाव आयोग योग समारोह के राजनीतिक इस्तेमाल पर रोक लगा दिहले रहुवे. एह घरी बिहार विधानपरिषद के 24 गो सीट ला चुनाव करावे के प्रक्रिया चलत बा.\nएक दिन पहिले इटाढ़ी के पेट्रोल पंप पर भइल लूट का खिलाफ शनिचर का दिने बक्सर जिला के सगरी पेट्रोल पंप बंद रहली स आ लोग हेने से ओने ले दउड़त रहुवे पेट्रोल आ डीजल के तलाश में.\nसासाराम जिला के समरडीहां गांव में शुक के रात गाँवे के एगो नवही एगो गँवई डाक्टर पर अपना कट्टा से गोली चला दिहुवे. डाक्टरी करे वाला आदमी त बाच गउवे बाकिर पुलिस ओह नवही के कट्टा आ दू गो कारतूस का साथे गिरफ्तार कर लिहलसि.\nसारण जिला के मसरख इलाका के डुमरसन गांव में एगो ट्रैक्टर से कचरा के गाँव के मुखिया रह चुकल राम अयोध्या पंडित के मेहरारू के मौत हो गइल. एह हादसा का बाद चालक भाग गउवे.\nसारण जिला के रसुलपुर थाना के नवादा गाँव के एगो लड़िकी शनिचर का दिने अपना कोठरी में फाँसी लगा के जान दे दिहले बिया. एह बारे में गाँव में तरह तरह के खुसुरपुसुर होखत बा बाकिर केहु कुछ कहे बतावे ला तइयार नइखे.\nछपरा-थावे रेल खंड के बड़की लाइन में बदलला का साथही मशरख महाराजगंज रेल लाइन पर अगिला साल से रेलगाड़ी चले लागी. ई जानकारी मशरख के दौरा करे आइल पूर्वोतर रेलवे के महाप्रबंधक राजीव मिश्रा शनिचर का दिने बतवले. छपरा जंक्शन के निरीक्षण कइला का बाद टीसन के हालत देखि के झुँझुवा उठलन राजीव मिश्रा आ अधिकारियन के जम के क्लास लिहलन.\nसिवान से बरौली जाए वाली मेन रोड पर तेतहली बाजार का नियरा ट्रैक्टर से धक्का लगला का बाद मोटरसाइकि सवार एगो नवही के मौत हो गइल. गाँव के लोग लाश के थाना का सोझा राख के जम के प्रदर्शन कइले आ ट्रैक्टर जब्त करे आ चालक के गिरफ्तार करे के मांग कइले.\nदेवरिया कोतवाली इलाका के एगो गांव के आशा कार्यकर्ता सोहनाग मोड़ का लगे अपना पर फब्ती कसे वाला एगो नवही के पिटाई क दिहलसि. ओहिजा मौजूद लोग बीच बचाव क के ओह नवही के छोड़ावल आ पुलिस बोला के सँउप दीहल.\nबलिया देवरिया के जोड़े वाला भागलपुर पुल के मरम्मत के काम में आइल तेजी देख के अब उमेद होखे लागल बा कि अगिला महीना से एह पुल पर चारपहियो वाहन चल सकी. भारी गाड़ियन के आवाजाही शुरु होखे में अबहीं अउरी समय लागे के अनेसा बा.\nगरमी के छुट्टी मनावे अपना ममहर आइल दू गो बच्चा गाजीपुर जिला के उसिया गांव में एगो पोखरा में नहात घरी डूब गइलें.\nगोरखपुर के कौड़ीराम कस्बा के एगो दुकान में शुक का दिने लागल आग से झँउसल महतारी बेटी के मौत शनिचर का दिने मेडिकल कालेज अस्पताल में हो गइल.\nवाराणसी के अस्सी घाट पर शनिचर का दिने दोस्तन संगे घूमे आइल एगो बीटेक छात्र नहात घरी डूब गइल. बाद में गोताखोर ओकर लाश निकलले.\nन्यूज हंट पर टटका खबर पढ़ेवालन से निहोरा बा कि आपन प्रतिक्रिया भा सुझाव http://www.tatkakhabar.com पर जा के दीं.


निरहुआ ला होली हमेशा सगुनिया साबित होले – Anjoria\nनिरहुआ ला होली हमेशा सगुनिया साबित होले\nभोजपुरी सिनेमा के जुबिली सुपर स्टार दिनेश लाल यादव निरहुआ खातिल होली के अवसर हमेश सगुनिया साबित होले. पिछला चार साल से सभे देखत बा कि निरहुआ के जवने फिल्म होली का अवसर पर रिलीज भइल सगरी सुपरो से सुपर हिट साबित भइली सँ. साल २००८ में आलोक कुमार निर्मित के “निरहुआ चलल ससुराल” निरहुआ के जुबिली स्टार के तमगा लगवा दिहलसि. साल २००९ में “हो गइनी दिवाना तोहरा प्यार में” आ साल २०१० में “सात सहेलियाँ” दुनु ब्लॉक बस्टर रहली सँ. एहू साल २०११ में मशहूर निर्माता निर्देशक रामाकान्त प्रसाद के “दिलजले” के सफलता निरहुआ के होली हिट रिकार्ड के अउरी बड़हन ऊँचाई दे दिहलसि. कहल जा रहल बा कि एह फिल्म के बिहार कलेक्शन अबतक के सबले बड़हन कलेक्शन रहल बा. सीतामढ़ी के नूतन सिनेमा हॉल में “दिलजले” के ओपनिंग कलेक्शन ५८ हजार रुपिया रहल जबकि एही हॉल में “दबंग” के ओपनिंग कलेक्शन् छप्पने हजार भइल रहे. फिल्म के ओपनिंग हर जगहा अइसने जबरदस्त रहल. निरहुआ एह सफलता के श्रेय निर्माता निर्देशक रामाकांत प्रसाद का साथ फिल्म के पूरा टीम के दिहले बाड़न.


बड़ा कठिन बा जमाना के संगे चलल – Anjoria\nसितम्बर 7, 2010 भोजपुरी, लस्टम पस्टम\nबाबा लस्टमा नंद के दुअरा पर सबेरहीं पहुंचले रामचेला. बाबा मालगोरू के नादे पर बान्ह के जब फुरसताह भइले तऽ रामचेला के लगे आ के बइठले. रामचेला पूछले कि बाबा हो! ई जमाना के साथ कइसे चलल जाउ. लोगवा कहऽ ता कि जमाना के साथ चलऽ. आखिर कइसे चलीं जमाना के साथ ?\nबाबा कहले, जमाना के साथ चलल बड़ा कठिन काम हऽ. सड़कन पर जाम जे देखऽ तारऽ उहो जमाना के संगे चले के कोशिश हऽ. शरद पवार जी जे कहले कि भले अनाज गोदामन में सरि जाई लेकिन गरीबन में मुफ्त ना बंटाई. हां ई हऽ जमाना के संगे चले के कोशिश. तूं तऽ जानते बाड़ऽ रामचेला कि जमाना अइसन खराब आ गइल बा कि कवनो चीज मुफ्त नइखे मिलत. ऊ तऽ सरकार आ कोर्ट मिल के कानून बना के आ फैसला दे कवनो- कवनो चीज मुफ्त देवे के कोशिश कऽ रहल बा. जइसे पब्लिक इस्कूलन में आ बड़हन- बड़हन अस्पतालन में गरीबन खातिर कुछ सीट मुफ्त देवे के नियम बनल बाकिर नियम अपना घर में रहेला आ केहु ना देला कुछऊ गरीबन के. काहे कि जमाना बाजार के हऽ.\nएगो ऊ जमाना रहे जब राजनीतिक पार्टी वोट के खातिर कई गो चीज मुफ्त देवे के वादा करे आ चुनाव जीतला पर ओकरा वादा पूरा करे के पड़ो. सरकार के मददगार अर्थशास्त्री कुढ़त रहऽ सन कि ई सब तऽ ना अच्छा अर्थशास्त्र हऽ ना अच्छा राजनीति. पहिला जमाना में गरीबन बेघरवालन के खातिर जमीन देवे के वादा कइल जाव, राशन कार्ड बनो आ दलालन के दलाली खूब चमको. राशन मिलो ना आ कार्ड ले के घूमत रहे लोग, जमीन के सपना आंखि में लिहले मरि जाउ लोग. अब तऽ रोड पर घूमलको मुफ्त नइखे. जगहि जगहि टॉल टैक्स के बोर्ड लागल बा. कहीं जाये में जेतना के पेट्रोल जरेला ओकरा से बेसी के टेक्स लाग जाला. पहिले पनशाला रहे. लोग पियासन के पानी पिया के धरम कमावे. अब तऽ पानी बोतल में जा ढुकल आ ओकरा से पइसा कमाए लागल बा लोग. अब अइसन हालत में जब कोर्ट कहलस कि अनाज सड़े देवे से अच्छा बा कि अनाज गरीबन में बांट दिहल जाउ, तऽ कृषि मंत्री कहले कि ई ना होई. जमाना मुफ्त के ना हऽ. जमाना बजार के हऽ. आ बजार के शरद पवार से बढ़िया के समुझी ? ऊ बाजार के सबसे बढिय़ा ढंग से बूझेले एहि से तऽ क्रिकेट के बेताज बादशाह हो गइले. उनका का मालूम कि सुप्रीम कोर्ट एह जमाना में पुराना जमाना वाला बात कहऽ ता. ऊ ना बुझले आ कोर्ट से डंटइले. बड़ा कठिन बा हो जमाना के संगे चलल.\nअब अपने बात लऽ. लोग कहऽ ता कि तूं जमाना के साथ चलऽ. तूं चाहे हम काहे नइखीं सन चल पावत? काहे कि आज के जमाना हमनीं के संगे चले से इंकार कऽ देता.\nOne thought on “बड़ा कठिन बा जमाना के संगे चलल”\nसितम्बर 8, 2010 को 2:42 अपराह्न पर\nबाबा लस्टमा नंद आ रामचेला के बातकुचन बहुत नीमन लागल .\nजयंती पांडेय जी बहुत -बहुत धन्यवाद !


ई भगवा आतंकवाद का होला ? – Anjoria\nअगस्त 27, 2010 भगवा आतंकवाद\nगृहमंत्री पी चिदम्बरम पिछला बुध का दिने नयी दिल्ली में सगरी राज्यन के पुलिस महानिदेशकन अउरी महानिरीक्षकन के चार दिन के सम्मेलन के उद्घाटन करत भगवा आतंकवाद के उल्लेख कइलन. हालांकि ऊ ई ना बतवलन कि भगवा शब्द से उनकर मतलब का बा ? बाकिर सहज बुद्धि से अनुमान लगावल जा सके ला कि ऊ हिन्दू आतंकवाद का हवाला देत रहले.\nअब माननीय गृहमंत्री महोदय के अतना त मालूमे होखी एह धरती पर कुल आबादी जतना बा ओहमें हर छठवा आदमी हिन्दू बा. साथ ही हिंदुअन में आतंकवाद के भावना ना के बराबर होला ना त ई कौम अपना समस्त वीरता आ दौलत का बावजूद सैकड़न बरीस ले गुलाम ना रहल रहित. एह बाति के तमाम ऐतिहासिक, शास्त्रीय प्रमाण मौजूद बा कि भारत के असली खूबी दरअसल एकरा सनातनी विचार धारा में बा. दुनिया के कवनो आदमी, चाहे ऊ कवनो धर्म भा ईमान के होखो, देश के करोड़न हिंदुअन में से केकरो से भेंटाला त ऊ हिन्दू अपना तमाम आध्यात्मिकता का बावजूद मिले वाले के विविधता सकार लेला आ ओकर इज्जत करे ला. एही से एगो कवि कहले बाड़न\nयूनान मिस्र ओ रोमां सब मिट गये जहां से\nअब तक मगर है बाकी नामोनिशां हमारा\nसदियों रहा है दुश्मन दौरे जहां हमारा.\nई हिंदुत्वे बा जे भारतीय ईसाईयन भा मुसलमानन के ब्रिटिश ईसाई आ अरबी मुसलमानन से अलगा करे ला आ ओकरा के ओतने इज्जत देला जतना ऊ अपना कवनो साथी के देला. दुनिया में हिन्दूए एगो अइसन कौम ह जे ना खाली अवतारन पर भरोसा करेला बलुक ऊ इहो मानेला कि समय- समय पर भगवान अलग अलग रुप में अवतरित हो सके ले… तदात्मानं सृजाम्यहम्. इहे कारण ह कि देश निकाला भा राष्ट्रीय पलायन का बाद एहिजा आइल लोगन के हमेशा शरण मिलल बा चाहे ऊ चीनी होखसु भा पारसी भा ईसाई भा यहूदी भा अमरीकन भा तिब्बती. शरणागत के सकारे के अइसन उदाहरण दोसर कवनो देश में ना मिले.\nहजारन बरीस का इतिहास में एकहू उदाहरण ना मिले जब हिंदू कवनो दोसरा देश पर हमला कइले होखसु भा अपना धर्म के जबरदस्ती मनवावे के कोशिश कइले होखसु भा धर्मान्तरण बदे ताकत इस्तेमाल लगवले होखसु. तकलीफ तब होला जब सरकार एही हिंदुवन के तुलना आतंकियन का संगठन से करे लागेले. सबुजा दहशतगर्दी का तरह भगवा आतंकवाद जइसन शब्द गढ़ लेबेले.\nजहां तक बाबरी मस्जिद ढहावे के बात बा त ओह घटना में कवनो मुस्लिम ना मराइल रहे बाकिर ओकरा बाद जवन हिंसा भइल तवना में सैकड़न लोग मरा गइल जवना में बेसी लोग हिन्दू रहुवे. एकरा बावजूड सरकार आ कुछ पत्रकार भाई बाबरी मस्जिद ढहावे के घटना ज्यादा भयानक बतावेले.\nहो सकेला कि हमार बाति सियासी रूप में बहुत सही ना होखे बाकिर हिंदुवन के कत्ल-ए-आम के त इतिहास गवाह बा. चौदहवीं सदी का आखिरी साल में तैमूर लंग एके दिन में एक लाख हिंदुअन के कटवा दिहले रहे. इहे ना गोवा में पुर्तगाली अनगिनत ब्राह्मणन के सूली चढ़ा दिहले रहले स. आजुवो अइसनका कत्ल – ए- आम जारी बा. 1990 में कश्मीर घाटी में लगभग 10 लाख हिन्दू रहले आ आजु ओहिजा कुछुवे हिंदू बाचल बाड़े. बाकी या त मार डालल गइले भा खदेड़ दिहल गइले. एह देश में हिंदू बहुमत में बाड़े तबो ओहनी के मजाक उड़ावल जाला, ओह लोग के कई तरह के सुविधा से अलगा राखल जाला.\nहिंदू अपना पवित्रतम तीर्थ अमरनाथ का यात्रा पर निकले त ओकरा से तरह तरह के भुगतान लिहल जाले बाकिर हज करे खातिर सरकार से रुपिया दिआला. हिंदुअन का सामनही ओकरा भाई बहिनन के तरह तरह के लालच देखा के ईसाई बनावल जाला आ ऊ बेचारा चुपचाप देखते रह जाला. सैकड़न बरीस से भेड़ बकरी का तरह कटात रहला का बादो यदि कबो ओकरा मामूलीओ गुस्सा आ जाव त ओकरा के भगवा आतंकवादी कहल जा रहल बा. का ई जायज बा ?\nOne thought on “ई भगवा आतंकवाद का होला ?”\nअगस्त 29, 2010 को 9:25 पूर्वाह्न पर\nना ,आतंकवाद के कवनो धर्म से ना जोङल जा सकेला ,आतंकवाद त ना हिन्दू देखेला न मुसलमान ,उ त खाली मानवता के हत्या करेला । आतंकवाद के सफाया से ढेर जरुरी बा हे माओवादियन के सफाया ,काहेँ से कि माओवादि ढेर आतंक मचवले बाङन ।


टटका खबर, बियफे, ५ अगस्त – Anjoria\nअगस्त 5, 2010 टटका खबर, भोजपुरी समाचार\nखेल से पहिले खेला शुरु हो गइल\nकॉमनवेल्थ गेम्स शुरु होखे से पहिले बरखास्तगी आ इस्तीफा के खेला शुरु हो गइल बा. जस जस तारीख नियराता तस तस नया नया भ्रष्टाचार के खबर बहरी निकलल जात बा. आजु आयोजन समिति के दू गो पदाधिकारियन, टी एस दरबारी आ संजय महिन्द्रू, के निकाल दिहल गइल जवना लोग के नाम खास कर के सामने आइल रहे. समिति के कोषाध्यक्ष अनिल खन्नो इस्तीफा दे दिहले जब ई कबर सामने आइल कि उनका बेटा के टेनिस कोर्ट बिछावे के ठीका मिलल बा. खेल अबही चालू रही काहे कि अउरियो खबर सामने आवे वाली बाड़ी स.\nवित्तमंत्री का लगे मार्केटिंग के कॉल चहुँपल त संचार मंत्री के कान खड़ा हो गइल\nआम आदमी जमाना से टेलीमार्केटिंग वालन से परेशान बा जे टाइम कुटाइम फोन कर कर के परेशान करत रहेले स. कहे के त व्यवस्था बा कि डू नाट डिस्टर्ब में आपन नंबर चढ़वा लीं बाकिर कई बेर कोशिशो का बाद हमार नंबर ना चढ़ सकल. अब जब वित्तमंत्री प्रणव मुखर्जी के टेलीमार्केटिंग वाला फोन चहुँपल त संचार मंत्री ए॰ राजा आदेश जारी कर दिहलन कि एह पर रोक लगावल जाय. मजा के बात ई रहल कि वित्त मंत्री के जवन फोन मिलल रहे ऊ उनका के घर खरीदे के कर्जा देबे के बात करत रहुवे!\nमुस्लिम सशक्तिकरण के पैरवीकार बनल भाजपा\nभाजपा के राष्ट्रीय अध्यक्ष नीतिन गडकरी प्रधानमंत्री के चिट्ठी भेज के उनकर ध्यान वक्फ संपत्ति के लूट खसोट रोके का तरफ दिअवले बाड़न. उनकर कहना बा कि अगर सवा लाख करोड़ के बक्फ संपत्ति के सही इस्तेमाल कइल जाव त सालाना बारह हजार करोड़ तक के आमदनी हो सकेला जवना से मुसलमानन के सशक्तिकरण खातिर स्कूल कालेज खोलल जा सकेला, रोजगारपरक शिक्षा डिआवल जा सकेला. बाकिर सवाल ई बा कि वक्फ संपत्ति के सही इस्तेमाल होखे लागे त मुस्लिम राजनीति कइसे चली, दोसरे आ फेर हिन्दू धार्मिक संस्थानन के आमदनी के इस्तेमालो के सवाल उठी, ओकरा पर का कहब?\nजरदारी के इंगलैण्ड यात्रा में शतरंजी चाल\nपाकिस्तान में हो रहल विरोध का बावजूद जरदारी इंगलैण्ड पहुँच गइले बाकिर ऊ प्रधानमंत्री कैमरुन का सरकारी आवास पर ना रुकिहें. अइसन कर के ऊ अपना तरीका से विरोध जता दिहले. दोसरा तरफ पाकिस्तानी मूल के ब्रिटिश सांसद जरदारी से भेंट करे ना गइले आ कहले कि उनका पाकिस्तान वापिस चल जाये के चाहीं जहवाँ बाढ़ से तबाही भइल बा. एगो दोसरा खबर में बतावल गइल बा कि पाकिस्तान के प्रधानमंत्री गिलानी जब बाढ़ वाला इलाकन के दौरा पर गइले त एगो नकली शिविर लगा के उनका से सहायता के चेको बटवा दिहल गइल.\nसोन नदी के पानी के बेजा इस्तेमाल पर यूपी सरकार के नोटिस भेजल गइल\nएगो याचिका से जब पटना हाईकोर्ट के मालूम भइल कि सोन नदी के पानी के यूपी सरकार रोक लिहले बिया आ ओकरा के बिजली बनावे खातिर एनटीपीसी के सि्गरौली प्लान्ट खातिर भेज देत बिया त कोर्ट यूपी सरकार के नोटिस भेज के पूछले बिया कि ऊ बतावे कि अइसन काहे भइल. देश के जल नीति का मुताबिक सोन नदी के पानी पिये खातिर, सिंचाई खातिर, जल विद्युत उत्पादन खातिर, जल परिवहन खातिर इस्तेमाल होखला का बाद बचे तबे कवनो थर्मल प्लाण्ट के दिहल जा सकेला.\nखाली दहेज मँगला खातिर सजा ना दिहल जा सके\nएगो मुकदमा में फैसला देत सुप्रीम कोर्ट कहले बा कि खाली दहेज मँगला खातिर केहू के सजा ना दिहल जा सके. ई साबित होखल जरुरी बा कि महिला के मौत से ठीक पहिले ओकरा पर दहेज खातिर अत्याचार कइल गइल रहे जवना चलते ओह महिला के मौत हो गइल. एगो दोसर खबर ई बा कि केन्द्र सरकार कानून बनावे जा रहल बिया जवना का बाद इज्जत का नाम पर अपना बेटी बहिन के हत्या करे वालन के कड़ा सजा दिहल जा सकी.\nकाश्मीर समस्या पर बतियावे खातिर आडवाणी मनमोहन सिंह से भेंट कइलन\nकाश्मीर में चल रहल लगातार हिंसा से चिन्तित लालकृष्ण आडवाणी आजु प्रधानमंत्री मनमोहन सिंह से भेंट कइलन आ सलाह दिहलन कि काश्मीर के हालात काबू में ले आवे खातिर केन्द्र के दखल देवे के चाहीं. भाजपा एह बाति से अउरी चिन्तित बिया कि अलगाव वादी आ बवालियन का दबाव में सरकार काश्मीर में सेना के मौजूदगी कम करे जा रहल बिया. उनका साथे सुषमा स्वराज आ अरुण जेटली ओ रहलन.\nट्विन टावर वाली जगहा पर मस्जिद बनावे के विरोध हो रहल बा\nअमेरिका का न्यूयार्क शहर में मुस्लिम आतंकी हमला में बरबाद हो गइल ट्विन टावर वाली जगहा पर एगो मस्जिद खड़ा करे के ओहिजा के लोग बहुते विरोध कर रहल बा. कहत बा लोग कि एकरा से ओह हमला में मराइल लोग के अपमान होखी.\nअमेरिका का फायदा खातिर ओबामा भारत आ चीन के मुकाबिला करीहें\nअमेरिका के राष्ट्रपति बराक ओबामा एह बात पर चिन्ता जतवले बाड़न कि कुछ कंपनी अपना मुनाफा खातिर अमेरिका के नागरिकन से रोजगार छीन के कम तनखाह पर काम करे के तइयार भारतीय आ चीनी कामगारन के दे रहल बाड़े. ओबामा कहलन कि प्रदूषण मुक्त उर्जा खातिर पैदा होखे वाला रोजगार के अमेरिका से बाहर ना जाये देबे खातिर ऊ हर वाजिब काम करीहन. एही चलते अमेरिका के व्यापार कानूनन में बदलाव ले आवल जा रहल बा.\nश्रीलंका के ४२५ रन का जवाब में भारत अपना पहिला पारी में ४३६ रन बनवलसि आ ओकरा बाद श्रीलंका के दूसरका पारी में ४५ रन दे के दू गो विकेट चटका दिहलसि. वीरेन्द्र सहवाग आपन सेंचुरी त बनइबे कइलन अपना गेंदबाजी से श्रीलंका के दू गो विकेटो चटका दिहलन.\nहॉकी इण्डिया का चुनाव में परगट सिंह के हरा के ८२ साल के विद्या स्टोक्स जे अन्तरिम अध्यक्ष रहली फेर से अध्यक्ष चुना गइल बाड़ी. विद्या स्टोक्स राजनीति के खिलाड़ी हई\nखेल मंत्रालय एशियाई खेल के प्रस्ताव ठुकरा दिहलसि. कहलसि कि अतना बड़ आयोजन के निर्णय बहुते सोच विचार के कइल जाला. भारतीय ओलम्पिक संघ २०१९ का एशियाई खेलन खातिर दावा करे चाहत रहुवे.


Lalu Prasad Yadav gets bail will there be an earthquake in Bihar politics Bhojpuri: लालू जी के बेल मिलला से का बिहार में राजनीतिक भूकंप आ जाई ?\nलालूजी (Lalu Prasad Yadav) के जमानत मिले से राजद में खुशी बा. तेजपरताप (Tej Pratap Yadav) जोश में बोल रहल बाड़े. कवनो सरकार गिरावल अतना आसान बा का ? स्पीकर चुनाव में लालू जी जेल से जोड़-तोड़ के नतीजा देख लेले बाड़े. ऐह हाल में ऊ शायदे अइसन कवनो कोशिश करस.\nLast Updated: April 19, 2021, 4:39 PM IST\nलालू जादव साढ़े तीन साल के बाद जेल से बहरी अइहें तs का बिहार में राजनीतिक भूकंप आ जाई ? तेजपरताप तs नीतीश सरकार गिरावे के बात कर रहल बाड़े ? रजनीकांत के सवाल पs गौरीशंकर कहले, लालू जी अभी बेराम बाड़े, दिल्ली में उनकर इलाज चल रहल बा. अबहीं ऊ एम्स में ही रहिहें. कोरोना के हाल देख के शायदे ऊ पटना आवस. अगर एम्स में बइठल-बइठल सरकार गिरावे के कूबत रहित तs ई काम तीन महीना पहिलहीं हो जाइत. ऊ तs जनवरिये से एम्स में बाड़े. लालूजी के जमानत मिले से राजद में खुशी बा. तेजपरताप जोश में बोल रहल बाड़े. कवनो सरकार गिरावल अतना आसान बा का ?\nस्पीकर चुनाव में लालू जी जेल से जोड़-तोड़ के नतीजा देख लेले बाड़े. ऐह हाल में ऊ शायदे अइसन कवनो कोशिश करस. दीनानाथ दूनो जना के बात सुनत रहन. ऊ रजनीकांत से कहले, उनका सामने तs सबसे बड़ सवाल राजद के एकजुटता के बा. राजद में का कवनो कम समस्या बा ? 2013 में सजायाफ्ता भइला के बाद जब लालू जी के जमानत मिलल रहे तs राजद के भभिस बनावे खातिर उनका सोनिया गांधी के सामने हथजोड़िया करे के पड़ल रहे. अब लालू जी के जादू पहिले वला नइखे रह गइल.\n70 दिन बाद जेल से बहरी अइला के बाद लालू जी का कइले ?\nदीनानाथ के बात पs रजनीकांत फेन सवाल दगले, तs का लालू जी के जमानत मिलला से बिहार के राजनीत पs कवनो असर ना पड़ी ? दीनानाथ सहज भाव से कहले, बिहार के राजनीत पs ताs ना, हां ! राजद के राजनीत पs जरूर असर पड़ी. लालू जी के बहरी आवे से राजद में अनुशासन के भावना बढ़ जाई. जवन सीनियर लीडर दल में घुटन महसूस कर रहल बाड़े उनको राहत के सांस मिल जाई. अगर लालू जी बहरी रहिते तs विधानसभा कांड ना भइल रहित. अब लालू जी के मौजूदगी में राजद नया उतसाह से आपन राजनीतिक दिशा तय कर सकेला. 2013 में एइसने भइल रहे. जब लालू जी जेल बाहरी अइले तs राजद के मजबूत करे खातिर पसेना बहावले. चारा घोटला मामला में लालू जी के पहिला सजाय अक्टूबर 2013 में भइल रहे. एकरा चलते उनकर सांसदी खतम हो गइल अउर जेल भी जाये के पड़ल.\nलालू जी देश के पहिला लोकसभा सांसद हवें जिनका सजाय के चलते सदस्यता गंवावे के पड़ल रहे. जेल में 70 दिन गुजरला के बाद 13 दिसम्बर 2013 के उनका जमानत मिलल रहे. ओह घरी राजद के स्थिति कमजोर रहे. बिधानसभा में 22 सदस्य रहन तs लोकसभा में तीन सदस्य बांच गइल रहन. पाटी में जान फूंकल जरूरी रहे. लालू जी जइसहीं जेल से बहरी अइले सबसे पहिले सोनिया गांधी के बड़ाई में जुट गइले. कहले, कांगरेस से परधानमंतरी पद के कंडिडट चाहे राहुल गांधी होखस भा केहू दोसर, ऊ हार हाल में सपोट करिहें. लोकसभा चुनाव खातिर अपना मनहीं कांगरेस से गठबंधन करे के बात करे लगले. लेकिन कांगरेस लालू जी कवनो भाव देवे के मूड में ना रहे.\nसोनिया गांधी से मोलकात हो गइल जरूरी\nगौरीशंकर पूछले, तs का कांगरेस लालू जी के बाद मान गइल ? दीनानाथ कहले, ना, लालू जी के बहुत पापड़ बेले के पड़ल रहे. जब कांग्रेस देने से कवनो जबाब ना मिलल तs लालू जी के चिंता बढ़ गइल. दरअसल कांग्रेस 2009 के बेइजती से बहुत खफा रहे. लालू जी 2009 के लोकसभा चुनाव में कांग्रेस के तीन सीट देवे ऑफर देले रहन. यूपीए सरकार में मंतरी रहला के बादो लालू जी कांगरेस के बिना औकात वला पाटी कहे लगले. लालू जी, लोजपा के साथे मिल के कांगरेस के दरकिनार कर देले. ऊ अपना चुनावी भासन में कह देले रहने कि अगर कांग्रेस सरकार राम मंदिर के ताला ना खलोवले रहित तो ई बिबाद अतना ना बढ़ल रहित. एह बयान से सोनिया गांधी, परनब मुखरजी, राहुल गांधी लालू जी बहुत अनराज हो गइले.\nचुनाव के बाद रिजल्ट निकलल तs राजद के चार अउर कांग्रेस के दू सांसद चुनइले. लोजपा के सफाया हो गइल. रामविलास पासवान जइसन नेता चुनाव हार गइले. कांग्रेस के तौहीन कइल लालू जी पs भरी पड़ गइल. मनमोहन सिंह के अगुवाई में जब यूपीए के सरकार बनल तs लालू जी के मंतरी ना बनावल गइल. सोनिया गांधी के उनका पs से भरोसा उठ गइल रहे. कांगरेस के लालू जी के मदद के दरकार ना रहे. एकरा बादो लालू जी कांगरेस के एकतरफा समरथन दे देले. लेकिन एकरा बादो कांगरेस के लालू जी से दूरी बनल रह गइल.\nलालू जी सोनिया गांधी से कहले, अब गलती ना होई\nरजनीकांत के उतसुकता बढ़ गइले तs पूछले, आगा का भइल. दीनानाथ कहले, लालू जी के जेल से छूटला दस बारह दिन हो गइल रहे. 2014 के नवका साल आवे वला रहे. चार- पांच महीना के बाद लोकसभा के चुनाव रहे. एक जनवरी 2014 के लालू जी, सोनिया गांधी से मोलकात करे दिल्ली गइले. बहुत मोसकिल के बाद लालू जी के सोनिया गांधी से मोलकात भइल रहे. ओह घरी अखबार में पढ़ले रहीं कि लालू जी, सोनिया गांधी के मनावे खातिर कहले रहन कि अब दोहरिया के अइसन गलती ना होई. सोनिया गांधी से उनकर चुनावी गठबंधन के बात भइल. लेकिन बात फाइनल करे खातिर लालू जी के चार दिन के बाद राहुल गांधी से भी भेंट करे के पड़ल. लोकसभा चुनाव में राजद-कांगरेस के गठबंधन हो गइल. लेकिन तुरंते बिबाद शुरू हो गइल. अपरिल 2014 में लालू जी कांग्रेस कंडिडेट अशोक राम के परचार खातिर समस्तीपुर गइल रहन.\nपतरकार लोग उनका से सवाल पूछले कि रउआ मंच पs राहुल गांधी, सोनिया गांधी काहे नइखन आवत ? एह सवाल पs लालू जी कह देले कि अब ई लोग के केहू पूछ रहल बा का ? एह बयान पs खूब हंगामा भइल. 2019 के लोकसभा चुनाव मे भी कंगरेस-रजद खटपट भइल रहे. 2020 के बिधनसभा में हार के दोस राजद, कांगरेस के माथा पs मढ़ देले रहे. लेकिन एक बात पक्का बा कि चाहे कतनो बिबाद अउर झंझट रहे, बिहार में दूनो दल के गठबंधन अभी ले अटूट बा. ई बात सुन के गौरीशंकर कहले, अब लालू जी जब जेल से बहरी अइहें तs ऊ कांगरेस के मेल से ही नीतीश कुमार के घेरे के कोशिश करिहें. बतकही होते रहे कि बौजू चा चैती छठ के परसादी ले आ गइले. फेन तीनों संघतिया परसादी खाये लगले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


हेलल हेलल भईंसिया पानी में – टटका खबर\nदिल्ली नगर निकाय चुनाव के एक्जिट पोल में बतावल जात बा कि तीनों नगर निगमन प भाजपा फेरु काबिज होखे जात बिया. पिछला दस बरीस से एह निका.न प भाजपे के कब्जा रहल ह आ एंटी इनकंबेंसी के काट निकालत भाजपा कवनो पार्षद के दुबारा टिकट देबै कै गलती ना कइलसि. दोसरे दिल्ली सरकार चलावत आआपा जतना गलत कइलसि ओकर परिणाम हाल के उपचुनाव में देखे के मिल गइत जब राजौरी गार्डेन सीट से आआपा के धकेल के भाजपा अपना हाथे क लिहलसि. मानसिक तौर प हार मान चुकल आआपा ईवीएम के गड़बड़ी के बहाना बना के आपन झेंप मेटावे के कोशिश करे लागल.\nआजु भइल चुनाव के एक्जिट पोल के परिणाम कुछ एह तरह से बा –\nएबीपी न्यूज सी वोटर पोल एक्सिस माई इण्डिया पोल\nतीनो मिला के कुल सीट = 270\nभाजपा = 218\nआआपा = 24\nकांग्रेस = 22 तीनो मिला के कुल सीट = 270\nभाजपा = 202 से 220\nआआपा = 23 से 35\nकांग्रेस = 19 से 31\nबाकी = 1 से 5\nपिछला चुनाव में भाजपा के 138, कांग्रेस के 77 आ बीएसपी के 57 सीट मिलल रहुवे. ओह बेरा आआआपा के जनमो ना भइल रहल. बाद में एगो गाछ लगा के टिम्बर मर्चेंट बने के सपना देखत केजरीवाल भर देश में आपन वजूद देखे लगलन आ देश के पीएम बने के सपनो देखे लगलन. वाराणसी, पंजाब, गोवा में हार का बाद उनुकर उमीद अब दिल्ली नगर निकायन प टिकल रहुवे आ अब एहिजो से उनुकर विदाई हो गइल लउकत बा.\nTags: एक्जिट पोल, दिल्ली नगर निकाय चुनाव\nदु गो अउर एक्जिट पोल भाजपा के जीत बतवले


हिंदी भुला जानी... - पंचायत खबर\n– ‘ गाँव आने पर’\nजहाँ गंगा आ सरजू ई दूनो नदी क संगम बा, ओसे हमरे गाँव के दूरी लगभग आठ किलोमीटर होई। दूनो नदी क बीच में पड़ला के वजह से एह इलाका के ‘दोआब’ कहल जाला। एक तरह से ई इलाका उत्‍तर प्रदेश आ बिहार के सीमा-रेखा पर बा, बाकिर सांस्‍कृतिक दृष्टि से ए इलाका के संबंध बिहार से अधिका बा, खाली नाता-रिश्‍ता ना, बल्कि खान-पान आ बोलियो-बानी बिहारे से अधिक मिलेले। ऐ क्षेत्र के भोजपुरी गाजीपुर आ बनारस के भोजपुरी के अधिका निकट पड़ेले जवन अपने बनावट में आरा जिला भोजपुरी के अधिका निकट ह। हमरा गाँव से चार किलोमीटर दक्खिन गंगा बाड़ी आ करीब-करीब ओतने उत्‍तर सरजू। कहल जा सकेला कि ई दूनो नदी के माटी-पानी से ई इलाका बनल बा। पहिले जब बाँध ना बनल रहे त जुलाई-अगस्‍त के महीना में ई दूनो नदी मिल के एक हो जात रहल। हमरा इयाद में ऊ छोटकी नदी बहुत गइराई में कहीं आजो मौजूद बा जवन हमरा चबूतरा के सामने बहेले आ एक ओर जहाँ ओकर एक छोर गंगा से मिलेले त दूसर सरजू से। शायद एही वजह से नदी के साथ हमार मन के बहुत गहरा जुड़ाव बा।\nअब गाँव गइले पर सबसे बड़ा समस्‍या ई होला कि बतियाईं केकरा से! हमरा अपना उमिर के जतन संगी-साथी बाड़े ऊ अपना-अपना काम में व्‍यस्‍त रहेलें, आ ओमें से कई लोग बाहर चल गइलें। बहुत लोग त ए दुनिया में अब नइखे। एह समस्‍या के समाधान हम एह तरह से खोजले बानी कि गाँव में जेतना दिन हम रहेलीं – हिंदी भुला जानी। कभी केहू पढ़ल-लिखल हिंदी बोलबो करेला त हम धन्‍यभाग से भोजपुरिए बोले के कोशिश करेलीं। एकर दू गो फायदा बा – जहाँ भोजपुरी के अभ्‍यास ताजा हो जाला उहें एक बार हिंदी के एक तरफ रख देला के बाद गाँव के छोट-से-छोट आदमी से बतियइले में कवनो बाधा-व्‍यवधान ना रह जाला। भोजपुरी के सहज आत्‍मीयता हमरा ए अहसासों के तार-तार कर देले कि हम परदेसी हो गइल बानीं। तबो गाँव के चीज आ अपना संबंध में एगो छोट घटना क जिक्र करब।\nएगो हमार बचपन के से साथी, जेकर एही साल निधन हो गइल ह, हमरा रास्‍ता में मिल गइल त ए अनचीन्‍हारपन के अउर तीखा बोध भइल। ओकर नाम जगरनाथ रहे आ आज के भाषा में ओके दलित कहल जाई। त काफी लमहर अंतराल के बाद मिलला पर हम जगरनाथ से कहनी कि साँझ के तोहसे भेट होखे के चाहीं। साँझ के जगरनाथ अइले, आवते सवाल कइले – ‘बताईं कौन काम बा?’ हम जगरनाथ के कौनों काम खातिर ना बोलइलें रहीं, असहीं मिलें खातिर बोलइलें रहीं। बाकिर उनका सवाल के बाद हमरा पहिला दफे ई महसूस भइल कि एतना दिन गाँव से बाहर रहला के बाद खुद गाँव के लोगन से हमरा संबंध चुपचाप बदल गइल बा। ई ए गो आघात नियन रहल लेकिन एकरा बावजूद हम लगातार ई कोशिश करत रहलीं आ आजुओ करीलें कि गाँव जाईं त ओकरा चौहद्दी में ओसहीं प्रवेश करीं जइसे आज से पचास साल पहिले करत रहीं। लेकिन ई पचास बरस के टाइम के नकारल ना जा सकेला, अब त कई बार गइला पर ईहो सोचे के पड़ेला – जइसन अपना एगो हिंदी कविता में हम लिखले बानीं –\n-‘गाँव आने पर’\nलेकिन गाँव के एगो अउरी लय बा जवना के ग्रामीण प्रकृति के लय कहल जा सकेला – ऊहाँ के नदी, नाला, खेत, खरिहन, टोला, कछार, पेड़-पौधा इहाँ त‍क कि कीड़ो-मकोड़ा में, ईहो नय अब गाँव में ओही लेखा नाहीं रह गइल जवना के हम पहिला दफे गाँव में छोड़ के आइल रहीं। सबसे जादे तकलीफ आज ओ गाँव के नदी के देख के होला जवन हमरा घर के ठीक सामने बहेले – ई खाली एगो मुहावरा के रूप में कहल जाला असल में अब ओकर बहाव खतम हो गइल बा। अपना देश के बहुते नदियन लेखा हमरो गाँव के नदी भरा रहल बिया। ऊ अब नदी से एगो जबदल पानी वाला पोखरा बन गइल बिया जवना में थोड़के भर गति खाली बरसात में आवेले। लेकिन सबसे दुखद बात त ई बा कि आज गाँव के लोगन के स्‍मृतियों से धीरे-धीरे ऊ नदी हट रहल बिया। अगर हमरा से पूछल जाई कि पिछला पचास साल में हमरा गाँव के सबसे बड़ दुखद घटना या त्रासदी का रहल बा, त हम कहब – हमरा नदी क मृत्‍यु!\nलेकिन गाँव में सबकुछ एही लेखिन नाहीं बा। बहुत कुछ टूट बिखर गइल बा, बहुते गीत जवना के हम लरिकाईं में सुनले रहलीं उहाँ केहू के याद ना बा, शायद बहुत-सा कीड़ो-मकोड़ा अब बहुत कम दिखाई पड़ेलन स, लेकिन ए सबकुछ के साथ-साथ गाँव के जिंदगी के बाँधे वाली एगो चीज हम अबहियों पावेलीं। ओकरा के ठीक-ठीक नाम देहल हमरा खातिर मुश्किल बा। बाकिर ई बात अबहियो बाँचल बा कि एक आदमी दूसरा आदमी के इहाँ बिना कामो के जा सकेला, कुछ देर हँस-बोल सकेला आ सारी पंचाइती राजनीति के बावजूद एगो अपना गाँव खातिर चिंतित भा परेशान होइ सकेला। ई बात हमरा के एगो खास ढंग से प्रभावित करेले आ शायद हम बार-बार गाँव जाईलें त ओही के खोजे खातिर जाईलें। कई बार ई डर जरूर लागेला कि ऊहो कहीं नदी लेखा धीरे-धीरे खतम न हो जाए। ऊ कइसे बचल रही, ई हम ना जानेनी। कबो-कबो ईहो डर लागेला कि अगर नदी ना रही त गाँव के अस्मितो के ना बचावल जा सकेला।\nएकाध बेर गाँव के कुछ उत्‍साही युवक लोग नदी के बचावे खातिर उत्‍सुक दिखाई पड़ेला त भीतर थोड़ा ढाँढ़स होला कि शायद गाँव के अस्मिता चाहे जतना जर्जर हो गइल होखे, बचावल जा सकेला। फिर ईहो बुझाला कि खाली एगो गाँव के बचावे के सवाल ना ह। एह देश के सगरो गाँव धीरे-दीरे आपन अस्मिता खो रहल बाने स आ एकरा ओ प्रायः सोच-विचार क प्रकिया बंद हो गइल बा। ई सब परिस्थिति परेशान करेला, लेकिन गाँव अबहियो बार-बार खींचेला त उहाँ कुछ त होई जवन ओ परिवेश में न मिले, जवना में अब रहे खातिर हम आ हमरा जइसन लोग अभिशप्‍त बा।\nदेश और घर\nTags:balliaBhojpurijnukedarnath singhmahatma gandhi antarastriya hindi vishwavidyalayauttar pradesh\nPrevious : जहां भी रहे, गांववाला बने रहे\nNext : छ लाख गांव हमार ह,अपना गांव लागी बात करीं तो लोग का कही..जयप्रकाश नारायण


पेंचर पहुना – Anjoria\nDec 21, 2011 कहानी, पेंचर पहुना, प्रभाकर पाण्डेय\nकल्हिए रमेसर काका एगो टाली के परची दे गइल रहुअन. ऊँखी छिलवावे के रहुए ए से आजु सबेरवें ऊँखी छिलवावे खातिर पूरा गाँव की लोग के चला के हमहुँ ऊँखियारी में चलि गउँवीं.\nरउआँ सभें त जानते बानी की जेकरा एक्कोगो चउवा बा आ चाहें पलानी-ओलानी छावे के बा उ जाड़ा-पल्ला थोड़े देखेला. केतनो जाड़ा पड़त रहो लोग-लइका कंबल-ओंबल ओढ़ि के चाहें गाँती-ओंती बाँधि के ऊँखी छिले खातिर भिनसहरवे ऊँखिआरी की ओर चलि देला. गाई-गोरू के खाए खातिर गेड़ त गेड़ कुछ लोग पलानी-ओलानी छावे खातिर पतइओ बाँधि ले आवे ला. अरे एतना ना आजकल त लवना के काम भी ए पतई से चलि जाला अउर ए जाड़ा-पल्ला में तापहुँ की कामे आवेला. केतना हँसी-ठिठोली होला ऊँखी छिलले में. आनंद ही आनंद रहेला. खूब ऊँखियो चीभे के मिलेला अउर सबेरहीं-सबेरहीं पूरा गाँव का अगल-बगल की गाँवन के समाचार भी इहाँ मिली जाला.\nहँ त भउवे इ की ऊँखी की खेत्ते में से हम छिलल ऊँखी ढोवा के सेक्टर पर टाली पर लदवावत रहुवीं तवलेकहीं का देखतानी की ओही जाड़ा-पल्ला में पेंचर पहुना साइकिल डुगरावत चलल बाने. अरे पेंचर पहुना के देखते त रमेसर काका ऊँखी सरिआवल छोड़ि के बोलताने, “पेंचर पहुना, राम-राम; सबेरे-सबेरे कहाँ से आवतबानी? आईं-आईं घर-गाँव के समाचार सुनाईं. एक-आध गो ऊँखि चूसीं. बड़ी दिन की बाद राउर दरसन भइल बा.” रमेसर काका के बाति सुनते पेंचर पहुना साइकिल उहवें खड़िहा देहने अउर एगो सोगहग ऊँखी उठा के लगने चूसे. हमहुँ बढ़ि के पेंचर पहुना के पँवलग्गी कइनी अउर ऊँखियारी में से थोड़े पतई लिआके उहवें बारि देहनी.\nअब पेंचर पहुना पतई तापे लगने अउर कहल सुरु कइने, “दरअसल 15-20 दिन हो गइल घर से निकलले. गाँव-जवार के लोग अउर बहुत जाने रिस्तेदार गोधना कुटइले की बादे से पीछे पड़ल बा लोग कि पेंचर पहुना तनि जवार-पथार घूमि के लइका खोजि दीं..” पेंचर पहुना की एतना कहते रमेसर काका बोलि पड़ने, “पेंचर पहुना, रउआँ हरदम पूरा जवार-पथार घूमत रहेनी अउर पूरा जवार-पथार के खबरो राखेनीं. रउरा पूरा पता होला की कहाँ कवन लइका विआह करे की जोग हो गइल बा. ए वजह से लोग रउआँ के इ सुभ काम सउँपेला.” अब पेंचर पहुना फूलि के गदगद हो गइने अउर कहने, “रमेसर बाबू, तूँ एकदम ठीक कहतारS, पर जानतारS ए से हमार बहुत नुकसान बा. आपन काम-धाम छोड़ि के हम जवार-पथार घूमि के दूसरे लोगन खातिर लइका खोजतानी अउर एन्ने हमरी घर के लोग हमरी पर रिसियाके फुल हो गइल बा.”\nहमरा इयादि बा पेंचर पहुना पंदरहो दिन ना बितेला की आपन दरसन दे देने. उनकर आवा-जाई एतना लागल रहेला की पूरा गाँवभर की लोग-लइका से उनकरा परिचय बा. गाँव में धुकते लोग-लइका उनकर पँवलग्गी कइल अउर हालचालि पूछल सुरू क देला. उनकरा गाँव में ए पार से ओ पार जाए में साँझि हो जाला. बीस जाने की घरे पानी पियेने अरे भाई पियेने ना लोग पियावेला. केहू मिट्ठा के रस ले के आई त केहू भूजा-भरी अउर पेंचर पहुना केहु के ना नाहीं क पइहीं अउर बड़ी परेम से पीहें-खइहें.\nअब हम रउआँ के बता दीं. की हमरी गाँव में एकजाने मुसमाती रहली उनकरा एक्के जाने लइकनी रहली अउर ओ लइकनी के विआह एही पेंचर पहुना से भइल रहे. आजु न उ मुसमाती जियतारी ना पेंचर पहुना के मलिकाइन पर तब्बो पेंचर पहुना के गाँव में बहुत पूछारि बा. हँ एकबात अउर गाँवभरि के लोग-लइका-मेहरारू-ओहरारू सब केहू पेंचर पहुना के पेंचरे पहुना कहि के बोलावेला.\nपेंचर पहुना के असली नाव खमेसर शुकुल रहे पर धीरे-धीरे उ गाँव-जवार में पेंचर पहुना से परसिध हो गइने. अरे भाई आजु-कल उनकरी गाँव के लोग भी उनके पेंचरे पहुना की नाव से बोलावेला.\nउनके नाव पेंचर पहुना काहें परल एकरी पीछे एगो लंबा कहानी बा. दरअसल एकबेर का भइल की पेंचर पहुना हमरी गाँव में आइल रहने अउर ओ बेरा मुसमाती इया जिअत रहली. पेंचर पहुना 5-7 दिन हमरिए गाँवे रहि गइने. ओने उनकरी घर के लोग परेसान हो के एगो आदमी के पेंचर पहुना के बोलावे खातिर भेजल. पेंचर पहुना ओ आदमी की साथे अपनी घरे जाए के तइयार हो गइने. जब साँझि भइल त पेंचर पहुना ओ आदमी की साथे अपनी गाँवे जाए खातिर निकललने. अरे इ का ओकरी बिहान भइले फेर से गाँव के लोग देखता की पेंचर पहुना त गँवहीं में बाने. जब लोग पूछल की रउआँ त रतिएँ अपनी गाँव चलि गउँवी त एतना बिहाने-बिहाने कहाँ से उपरा गइनी हँ त ए पर पेंचर पहुना कहने की अबहिन ए गाँव से बाहरे पहुँचल रहुँवी की हमार सइकिलिए पेंचर हो गउवे अउर हमरा वापस आवे के पड़ुवे.\nखैर, अब एगो दूसर घटना सुनीं. एकबेर के बाति ह कि पेंचर पहुना की मामा के लइका हमरी गाँवे आइल रहने अउर मुसमाति इया की इहाँ ठहरल रहने. गाँव के कुछ लोग उनसे पेंचर पहुना के हालि-चालि पुछि देहल अउर इहो कहल की काफी दिन हो गइल पेंचर पहुना के दरसन ना भइल. ए पर पेंचर पहुना के ममिआउत भाई कहने की पेंचर पहुना त कल्हिएँ हमरी सथही रउरी सभ की गाँवे आवे खातिर निकलने पर उनकर सइकिलिए पेंचर हो गइल अउर उ आ ना पवने.\nकुछ लोग के इ कहनाम ह कि पेंचर पहुना जानि-बुझि के अपनी साइकिल के हउवे निकालि देने अउर बहाना बना के रूकि जाने. पर खएर जवन होखो, पेंचर पहुना के गाँव-जवार के लोग सनमान से देखेला. उ भले कवनो रिस्तेदारी में 15 दिन का 1 महीना भी रुकि जाँ त उनकरी ऊपर इ कहाउत चरितार्थ ना होला, “पहिल दिन पहुना, दूसर दिन ठेउना, तिसर दिन केहु ना.” उ हरदम पहुने बनल रहेने.\nखैर अब देखिं न लागता कि आजुवो पेंचर पहुना के साइकिल पेंचर हो गइल बिया अउर ए बेरी भी पेंचर पहुना हमरी गाँव में सबकी घरे ऊँखिबवगा के रसिआव खइले की बाद, खिचड़ी के नहान भी पटनवापुले पर क के लाई-धोंधा खइले की बादे डोलिहें…अरे ना-ना, एइसन बाति नइखे, गाँव के लोगे अब उनके खिचड़ी की नहान की पहिले जाहीं ना दी.\n-प्रभाकर पाण्डेय, हिंदी अधिकारी, सी-डैक, पुणे\nलोक कवि अब गाते नहीं – १५\n5 thought on “पेंचर पहुना”\nsuresh singh chandel says:\npenchar pahuna ke nishwarth bhaw aur nishwarth prem hi sabase sammaan diyawela . pandeyji aapke ee rachana bahute achha lagal .\nसादर धन्यवाद भाई सुरेशजी। आपलोगन के टिप्पणी से बहुते शक्ति मिलेला…अउर न चाहकर भी लेखनी चले लागेले। बहुत-बहुत धन्यवाद।\nसादर धन्यवाद भाई दिवाकरजी अउर भाई चंदनजी……इ रचना आप लोग पसंद कइनीं..हमार लेखन सार्थक हो गइल…अउर साथ ही अँजोरिया की संपादक जी के भी सादर धन्यवाद…इ रचना के इहाँ परोसे खातिर। आभार।।\n‘केतनो जाड़ा पड़त रहो लोग-लइका कंबल-ओंबल ओढ़ि के चाहें गाँती-ओंती बाँधि के’…बहुते गम्भीर बात।\nपहुना के बात त बन्हिआ लगबे कइल।\nबहुत बढ़िया लागल ई “पेंचर पहुना” के कहनिया। मजा आ गईल…बहुते धन्यवाद पांडेय बाबा।


एक दिन हमरो नाम के डंका बाजी – प्रियंका सिंह – Anjoria\nमहुआ चैनल पर प्रसारित “सुर संग्राम” के पुरस्कार जीते वाली प्रियंका सिंह गोपाल गंज के हई. आत्म विश्वास से ओत प्रोत प्रियंका सिंह आज नाम के मोहताज नइखी आ आपन बढ़िया पहिचान बनावे आ सुने देखेवालन के दिल जीते में लागल बाड़ी प्रियंका. अपना एलबम, फिलिम आ स्टेज प्रोग्राम से प्रियंका सिंह मुंबई में रहिके आपन मुकाम बनावत बाड़ी. बहुते फिलिमन में इनकर गावल गीत शामिल बा जवना में संतान, डर, बदला, एक लैला तीन छैला, गरदा, कसम बा तोहरा प्यार के, दूलहिन, गाड़ब झंडा मोहब्बत के वगैरह आ भहुतेर एलबमो शामिल बाड़ी सँ.\nकलाकार स्वाभिमानी होला आ प्रियंको सिंह हई. गँवे गँवे मुंबई के फिल्मी नगरी में आपन पहिचान बनाईए लिहले बाड़ी, हर संगीतकार, गीतकार, गायक निर्माता-निर्देशक के चहेती गायिका प्रियंका सिंह व्यवहारिक रूप से सामाजिक अउर मिलनसार हई. कहेली कि महूआ चैनल से नाम त मिलल, बाकिर मुंबई फिल्मी नगरी में हर दिने संघर्ष बा. बिना कवनो सहारा सहयोग के एगो लड़की ला कतना मुश्किल बा आपन जगह बनावल बाकिर भगवान चहीहें त सब ठीके हो जाई.\nअपना बाप महतारी के इकलौती बेटी प्रियंका पर पूरा परिवार के गर्व बा. ऊ जानेले कि प्रियंका बढ़िया करत बाड़ी. प्रियंका सिंह के सपना बा नामी गायिका बन के गाँव घर समाज क नाम रौशन कइल. रोज समय निकाल के संगीत अभ्यास करत रहेली. संगीत त इनका रोम-रोम में बसल बा, भरोसा बा कि एक ना एक दिन माँ सरस्वती इनकर सुनीहें. प्रियंका सिंह खुद अपना हिसाब से संघर्ष करत बाड़ी. केहू बोलावेला त समय पर पहुँचेली. अपना काम के महत्व देली. मुंबई में पइसो चाहेला बाकिर पइसा इनकर जिद ना होखे. जवने बा तवनें में काम चलावे क बा. प्रियंका ला सभे आपने ह. जे काम देला ओकरो इज्जत करेली जे ना देला ओकरो.\nप्रियंका सिंह लोकगीत के एगो सोलो एलबम करत बाड़ी जवना के काम फरवरी में शुरू होखे वाला बा.


दस साल बाद आइल मनोज तिवारी के रोमांटिक एलबम ‘हमरी पानी पूरी’ – Anjoria\nसिनेमा भोजपुरी के मेगा स्टार आ लोकप्रिय गायक मनोज तिवारी दस साल बाद एगो एलबम ले के आइल बाड़े. एह रोमांटिक एलबम के नाम ह ‘हमरी पानी पूरी’ आ एकरा के टी-सीरीज जारी करत बावे. एहसे पहिले मनोज तिवारी के कवनो एलबम साल 2003 में आइल रहुवे ‘शहर के तितली’. ‘शहर के तितली’ लमहर उड़ान भरले रहे आ हरतरफ एकरा सफलता के रिकार्ड दर रिकार्ड बनल रहे.\nअपना नयका एलबम ‘हमरी पानी पूरी’ के मनोज तिवारी लाजवाब एलबम बतावत बाड़े आ कहत बाड़े कि एहमें ढेर दिन से मुंबई में आ बसल उत्तर भारतीयन के असर देखे के मिली. बतवले कि एहमें कुल सात गो गाना बा. एहमें मनोज तिवारी के संगही ‘क्लोजअप भारत की शान’ के गायिका शैली आ ‘नहले पे दहला’ के सुरभि के गवनई शामिल बा. गीतकार हउवें खुद मनोज तिवारी, प्रमोद पांडे आ विकास सिंह. संगीत दिहले बाड़न मनोज तिवारी, मधुकर आनंद, आ अजय-सतीश. एकर शूटिंग मुंबई, पनवेल आ हालैण्डो में भइल बा.\n‘हमरी पानी पूरी’ में पाकिस्तानी एक्ट्रेस आयशा आ मोनालिसा के मनोज तिवारी संगे डांस के जलवो शामिल बा. टी सीरीज के दावा बा कि दर्शक एह एलबम के जरूर पसंद करीहें.\nएह एलबम के अंबिका ग्रुप प्रस्तुत कइले बा आ आनंद बिहारी यादव निर्माता हउवें. निर्देशित कइले बाड़न समर के. मुखर्जी आ जोगाड़ जुटवलें शिशिर पांडे. एलबम में मनोज तिवारी के नचावे के निर्देशक रहले संजय कोचिकोर्वे आ राजन भारती.